Sabah Dapat RM5.009 Bilion Tahun Depan

KOTA KINABALU: Menteri Kewangan, Lim Guan Eng mengumumkan Kerajaan Persekutuan akan memperuntukkan RM5.009 bilion untuk Sabah dalam Bajet Negara 2019.

Jumlah tersebut adalah 17.5 peratus lebih besar daripada peruntukan yang diperolehi Sabah iaitu RM4.133 bilion untuk tahun ini.

Membentangkan Bajet Negara 2019 di Parlimen, Kuala Lumpur hari ini, Lim berkata Kerajaan akan meneruskan pelaksanaan projek Lebuhraya Pan Borneo Sabah dan Sarawak tertakluk kepada kajian rasionalisasi kos.

“Di samping itu, projek di Sabah dan Sarawak akan merangkumi pembinaan dan penaiktarafan infrastruktur air, elektrik dan jalan raya, kemudahan kesihatan dan pendidikan, serta pembangunan koridor ekonomi masing-masing,” katanya.


‘Mereka Bagi Pajakan Balak Sampai 50 Tahun, Bukan Mudah Untuk Batalkan’

KOTA KINABALU: Kerajaan negeri menegaskan syarikat-syarikat konsesi Unit Pengurusan Hutan (FMU) yang menjalankan pembalakan di negeri ini telah menerima lesen daripada kerajaan terdahulu untuk tempoh pajakan antara 35 tahun sehingga 50 tahun.

Ketua Menteri, Datuk Seri Mohd. Shafie Apdal berkata, sehubungan itu, bukan mudah pentadbiran sekarang membatalkan lesen-lesen tersebut, namun beliau telah mengarahkan supaya penguatkuasaan ketat dijalankan untuk memastikan syarat-syarat FMU dipatuhi tanpa kompromi.

Tegas beliau, antara syarat yang ditetapkan ialah setiap syarikat mesti melakukan penanaman semula balak bagi menjamin kelestarian hutan dan jika dilanggar tindakan paling tegas akan diambil termasuk melihat semula kedudukan lesen.

“Syarat-syarat sama ada penanaman semula hutan sudah dilakukan, jika tiada pokok ditanam kita boleh mengambil tindakan pasal konsep FMU adalah tanam semula pokok di kawasan perjanjian sama ada 10,000 hektar atau 50,000 hektar yang kadang-kadang menelan masa sampai 50 tahun.

“Saya mahu nyatakan ini dilaksanakan oleh kerajaan terdahulu tapi walaupun begitu saya minta supaya penguatkuasaan mesti dilakukan, kita tidak boleh batalkan FMU cuma saya mahu buat kajian sama ada mereka telah memenuhi syarat-syarat,” katanya ketika berucap di dalam sidang Dewan Undangan Negeri (DUN) hari ini.

Semalam, tular di media sosial tentang sebuah gambar menunjukkan lori balak yang sarat muatan terbalik di Jalan Sook – Sepulut sehingga menimbulkan persoalan orang ramai mengenai kewujudan aktiviti pembalakan secara berleluasa.

Sebuah video turut disebarkan yang menunjukkan puluhan lori balak sedang mengangkat hasil bumi itu menuju ke lokasi tertentu.

Sebagai rekod, sebenarnya kerajaan telah menghentikan penjualan balak ke luar negara, namun bagi syarikat yang telah mendapat lesen mereka masih boleh mengeluarkan balak mengikut syarat ditetapkan.

Bagaimanapun, jika sebelum ini balak terus dijual untuk keuntungan pemimpin, Mohd. Shafie pula menetapkan dasar kesemua balak yang ada wajib diproses di Sabah sahaja bagi mencipta kilang-kilang papan di seluruh negeri dan menjana pendapatan rakyat.

Menurut Mohd. Shafie, Yayasan Sabah adalah agensi yang tunggal yang akan menguruskan pembalakan di Sabah untuk memastikan duit daripada hasil industri kayu dapat diagihkan kepada rakyat.

“Yayasan Sabah akan tanggung anak-anak kita untuk belajar sebab itu kita pastikan supaya susun semula Yayasan Sabah,” katanya.


Lima Pegawai PTS Papar Positif COVID-19, 33 PTI Jalani Saringan – Masidi

KOTA KINABALU, 24 Okt: Jabatan Kesihatan Negeri Sabah (JKNS) mengenal pasti kes positif COVID-19 melibatkan lima pegawai yang bertugas di Pusat Tahanan Sementara (PTS) di Papar, kata Menteri Kerajaan Tempatan dan Perumahan Sabah Datuk Masidi Manjun.

Susulan itu, seramai 33 pendatang tanpa izin di pusat tahanan berkenaan telah menjalani saringan pada hari ini dan masih menunggu keputusan, katanya dalam sidang media di sini, malam ini.

Sementara itu, Masidi berkata terdapat 889 kes baharu COVID-19 dicatatkan di Sabah pada hari ini dengan enam kematian direkodkan.

Jumlah kumulatif kes COVID-19 di Sabah adalah sebanyak 11,285 kes dan sehingga hari ini, seramai 4,908 pesakit dilaporkan sembuh manakala 6,287 pesakit sedang menerima rawatan di hospital seluruh negeri, katanya.

Masidi berkata Kota Kinabalu kekal mencatat kes tertinggi iaitu 557 kes, dengan 434 kes daripadanya adalah kluster Penjara Kepayan.

Beliau berkata banduan dan orang kena tahan (OKT) adalah antara kategori yang perlu menjalani ujian saringan COVID-19 sebelum dimasukkan ke lokap polis atau ke dalam penjara.

“Sebenarnya, banduan-banduan di Kota Kinabalu, Lahad Datu, Tawau dan Sandakan menjalani saringan COVID-19 sebelum dimasukkan ke dalam penjara. Contohnya, jumlah kumulatif banduan dan OKT yang disaring di Sandakan setakat hari ini adalah 767 orang,” katanya.

Dalam pada itu, Masidi yang juga Menteri Kewangan II Sabah berkata, sejumlah RM26.7 juta peruntukan telah disalurkan di 25 daerah seluruh negeri untuk digunakan bagi tujuan pengagihan bakul makanan yang sedang giat dijalankan ketika ini.

Sehingga kini, sebanyak 84,814 bakul makanan telah diagihkan kepada golongan memerlukan dan jumlah itu akan bertambah dari hari ke hari, katanya.

“Berdasarkan Garis Panduan Bekalan Bakul Makanan yang telah disediakan, nilai bakul makanan tersebut adalah RM100 setiap satu,” katanya.

Mengenai kadar pematuhan penduduk terhadap prosedur operasi standard (SOP) Perintah Kawalan Pergerakan Bersyarat, Masidi berkata, Sabah mencatatkan 96.13 peratus.

Kerjasama padu daripada semua pihak amat penting dalam usaha memutuskan rantaian COVID-19 dengan terus mematuhi SOP termasuk mengamalkan norma baharu dalam kehidupan seharian, katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tragedi gempa bumi Ranau diangkat ke layar perak

KOTA KINABALU – Tragedi gempa bumi di Ranau pada 5 Jun  2015, kira-kira  tiga tahun lepas telah memberi ilham kepada Pengarah Filem Datuk Jurey Latiff Rosli untuk mengadaptasi  peristiwa sedih itu ke layar perak.

Berkongsi pengalaman menghasilkan filem “Tangisan Akinabalu” itu, Jurey Latiff berkata ia bukan mudah kerana pelakon yang terlibat tidak mempunyai pengalaman berlakon dalam filem mahupun televisyen.

Namun berkat komitmen dan kerjasama daripada semua barisan pelakon menghadiri kelas yang diadakan  berjaya membuktikan anak Sabah mempunyai bakat yang tersendiri.

“Saya ambil (pelakon), latih mereka dengan membuat kelas lakonan, teknikal sehingga berjaya membuktikan dan mempamerkan bakat dalam filem yang kita lihat pada malam ini,” katanya kepada pemberita selepas tayangan perdana dan majlis pelancaran filem itu, semalam.

Filem Tangisan Akinabalu yang ditayangkan serentak di 32 pawagam di seluruh negara dilancarkan oleh Menteri Pelancongan, Seni dan Budaya Mohamaddin Ketapi.

Jurey Latiff berkata skrip untuk filem yang bernilai RM2.2 juta itu mula dihasilkan selepas kejadian gempa bumi itu sebelum memulakan penggembaraan pada Sept 2016.

Katanya filem Tangisan Akinabalu adalah yang pertama dihasilkan di Sabah dan yang ketiga di bawah arahannya menggunakan dialek tempatan Sabah selain Bahasa Mandarin, Inggeris dan Jepun.

Pelakon yang terlibat termasuk Yuri Mejal, Phanthegerow Estrop, Saiful Zero, Yus Waisar dan ramai lagi. Filem yang berdurasi satu jam 30 minit terbitan New Line Film Sdn Bhd itu berdasarkan kisah benar insiden gempa bumi di Ranau yang berlaku pada jam 7.15 pagi berukuran 5.9 pada skala Richter meragut 18 nyawa termasuk pendaki dan malim gunung, Gunung Kinabalu.

Sementara itu, Mohamaddin mahu filem berkenaan dapat dipromosikan ke peringkat antarabangsa melalui kementeriannya.

Beliau berkata filem merupakan antara medium yang sangat sesuai sebagai saluran yang mempamerkan lokasi yang menarik, adat dan budaya unik masyarakat Malaysia khususnya di Sabah.

“Kementerian  amat mengalu-alukan sebarang cadangan untuk mempromosikan adat budaya Sabah sama ada dalam bentuk penerbitan filem, drama, teater, nyanyian dan kesenian bagi menyemarakkan industri seni tanah air kita,” katanya.


Musa Aman Fail Permohonan Gugur 46 Dakwaan Rasuah, Pengubahan Wang Haram

KUALA LUMPUR: Bekas ketua menteri Sabah Musa Aman memfailkan permohonan untuk menggugurkan 46 pertuduhan rasuah dan pengubahan wang haram berkaitan konsesi balak, yang dihadapkan terhadapnya.

Permohonan itu dibuat dengan dasar dakwaan ke atasnya tidak berasas.

Peguam Musa, Francis Ng memberitahu perkara itu kepada hakim Mahkamah Tinggi Kuala Lumpur Muhammad Jamil Hussin ketika sebutan kes hari ini.

Jamil kemudian menetapkan 22 dan 23 April untuk mendengar permohonan itu.Iklan

Beliau juga menetapkan tarikh baru bagi kes jenayah utama pada 14 hingga 18 Sept, 21 hingga 24 Sept, 26 hingga 30 Oktober, dan 10 hingga 27 November tahun ini.

Difahamkan tarikh tersebut mengambil kira jika mahkamah menolak permohonan Musa.

Ketika ditemui selepas prosiding, ketua DPP Umar Saifuddin Jaafar mengesahkan kepada media berkenaan permohonan itu, dan berkata ia dibuat mengikut Seksyen 173(g) Kanun Prosedur Jenayah.

Seksyen itu menyatakan mahkamah mempunyai kuasa untuk membebaskan tertuduh jika mendapati dakwaan terhadapnya tidak berasas.

Umar berkata, pasukan pembelaan Musa juga mencabar kes tertuduh mengikut Seksyen 82 Akta Pencegahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUA).

Ia berkenaan soal mendakwa tertuduh bagi kesalahan di bawah akta itu jika kesalahan di buat di luar Malaysia.

Menurut Umar, peguam Musa berhujah bahawa kes terhadapnya tidak mengikut perlembagaan kerana peguam negara hanya memiliki kuasa unntuk prosiding jenayah, bukan pegawai diplomatik Malaysia di Hong Kong.

30 dakwaan rasuah Musa didakwa melibatkan kesalahan yang dibuat di Hong Kong serta beberapa negara.

Dakwaan itu melibatkan AS$50.1 juta manakala 16 dakwaan pengubahan wang haram melibatkan lebih AS$37.8 juta dan SS$2.5 juta.

Berkenaan 30 dakwaan rasuah itu, Musa atas kapasiti sebagai ketua menteri dan pengerusi Lembaga Pemegang Amanah Yayasan Sabah pada masa itu, didakwa menerima AS$50.2 juta daripada lapan syarikat balak, untuk meluluskan konsesi balak kepada 16 syarikat.

Beliau didakwa melakukan kesalahan itu di lapan bank dan institusi kewangan di Hong Kong, China, dan Singapura, antara 20 Disember 2004 hingga 6 November 2008.


Sabah Bangkit Atasi Perak Di Likas

KOTA KINABALU: Sabah FC memanfaatkan kelebihan beraksi di laman sendiri untuk menewaskan Perak FC 2 -1 dalam aksi Liga Super di Stadium Likas sebentar tadi.

Kedua-dua gol Sabah dihasilkan pada separuh masa kedua selepas ketinggalan 1 – 0 di babak pertama.

Gol tunggal Perak dijaringkan pada minit ke-25 hasil sepakan percuma dari luar kotak penalti Sabah yang disempurnakan Nazirul Naim.

Ketika babak pertama, Sabah juga mencipta peluang menarik pada minit ke-20 menerusi percubaan pemain import dari Indonesia, Saddil Ramdani, namun tendangan yang kurang kuat gagal menembusi gawang lawan.

Sabah mula bangkit sejurus babak kedua bermula dan mencipta jaringan penyamaan menerusi Amri Yahyah pada minit ke-64 hasil rembatan kaki kiri.

Sabah menambah satu lagi gol hasil sepakan percuma pemain import, Levi Madinda pada minit ke-78. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Lelaki Palauh Melakukan Pengeboman Ikan Ditahan

SEMPORNA; 1 MEI 2019 (Rabu) – Anak-beranak antara Tiga Palauh lelaki yang ditahan Pasukan Polis Marin (PPM) Semporna di kawasan laut Pulau Bum-Bum selepas dipercayai melakukan aktiviti mengebom ikan, Kelmarin.

Komander PPM Wilayah 4 Sabah, ACP Mohd Pajeri Ali berkata, bertindak atas maklumat Unit Risikan Marin (URM), kesemua mereka ditahan selepas dua perahu yang dinaiki dikesan melakukan aktiviti itu kira-kira pukul 5.30 hingga 5.45 petang.

Pemeriksaan di dalam ruangan kedua-dua perahu tersebut telah menemukan pelbagai jenis ikan masing-masing 15 dan 8 Kilogram disyaki ditangkap menggunakan bahan letupan.

Tangkapan berumur 18 hingga 50 tahun dan rampasan bernilai lebih 9-ribu ringgit seterusnya dibawa ke pangkalan Markas Operasi PPM Semporna untuk siasatan dibawah Seksyen 47 (1)(d) Akta Perikanan 1985.


Tetak Leher Isteri Sarat Mengandung Sehingga Mati Kerana Cemburu

TAWAU: Angkara cemburu, seorang lelaki tergamak menetak leher isterinya yang sedang hamil sehingga mati dalam kejadian di sebuah ladang kelapa sawit, dekat sini, kelmarin.

Dalam kejadian jam 5 petang itu, mangsa dikenali sebagai Norhasnah Sahanin, 20-an, ditemukan meninggal dunia di ruang tamu rumah kongsi tidak bernombor dekat Kampung Tanah Merah Checkpoint, Kilometer 50 Jalan Tawau-Semporna.

Ketua Polis Daerah Tawau, Asisten Komisioner Peter Umbuas berkata, pihak polis yang menerima laporan mengenai kejadian itu pada 7.06 malam bergegas ke lokasi kejadian sebelum gerakan memburu suspek dilancarkan.

Katanya, siasatan awal mendapati suspek yang juga warga asing berusia 22 tahun dan bekerja sebagai buruh ladang disitu melarikan diri selepas kejadian itu.

“Suspek berjaya ditahan selepas bersembunyi di kawasan ladang kelapa sawit iaitu kira-kira tujuh kilometer dari lokasi kejadian pada 12.05 tengah malam.

“Turut dirampas sebilah parang panjang berukuran 68 sentimeter bersama sarung parang warna biru dan sehelai seluar panjang,” katanya dalam satu kenyataan di sini hari ini.

Mengulas lanjut Peter berkata, hasil siasatan awal mendapati motif kejadian berpunca daripada suspek yang mengetahui tentang hubungan sulit isterinya.

Katanya, mangsa bagaimanapun enggan menceritakan hubungan sulit itu kepada suspek menyebabkannya berang.

Tambahnya, pemeriksaan awal mangsa mendapati satu kesan tetakan di bahagian belakang leher disyaki menggunakan senjata tajam selain si mati juga dipercayai sedang mengandung.

“Suspek kini ditahan reman selama tujuh hari untuk siasatan kanjut mengikut Seksyen 302 Kanun Keseksaan kerana membunuh,” katanya. – HMetro


WARISAN mampu bawa perubahan

Ketua Menteri Sabah yang juga Presiden Parti Warisan Sabah (WARISAN), Datuk Seri Mohd Shafie Apdal, buat kali pertama mendedahkan kepada umum, bagaimana beliau mula menubuhkan WARISAN serta sejauh mana layanan yang diterima ketika beliau dipecat daripada kerajaan terdahulu. Ikuti temubual beliau bersama Soal Rakyat, yang disiarkan di TV3, malam tadi.

SOALAN (S): WARISAN disifatkan sebagai ‘parti bayi’, kerana baharu ditubuhkan tetapi menang lebih 42 kerusi di Sabah. Apa faktor kekuatan WARISAN?

JAWAPAN (J): Persoalannya itu adalah kehendak rakyat yang mahukan perubahan berlaku bukan hanya di peringkat Semenanjung tetapi peringkat negeri Sabah khususnya. Apa yang mereka rasa, mereka bukan hanya melihat tetapi merasakan perlunya ada perubahan. Kedua, ini kehendak Allah SWT. Kita tidak menjayakan agenda ini tanpa kehendak rakyat, dan ditokok tambah dibantu oleh Allah SWT. Saya yakin pada PRU lalu, saluran yang membawa gelombang besar hari ini adalah Tun Dr Mahathir Mohamad. Sebagai seorang pemimpin negara yang banyak berjasa, beliau menggunakan pelbagai cara, kaedah, untuk menegur, memberi pandangan perjalanan pentadbiran negara ini. Beliau telah menegur, fikiran, hala tuju masyarakat negara kita. Di Sabah, ini satu gelombang yang saya sudah jangka. Banyak persoalan yang ditimbulkan media massa dan beberapa kedutaan sebelum ini. Saya sudah menyatakan keyakinan saya sebelum ini, yang perubahan ini akan berlaku. Ini perubahan besar, bukan perubahan kecil. Gelombang ini jelasnya seperti yang kita lihat, kerana waktu saya berkhidmat sebagai menteri yang menjelajah ke pelosok kampung. Kesusahan rakyat di peringkat bawah, kita dapat melihat dan merasai (suasana) sendiri. Inilah yang kita lihat perubahan yang berlaku kerana rakyat sangat mahu berubah. Dan sekarang ini sudah berubah. Rakyat juga mempunyai harapan yang cukup tinggi terhadap perubahan. Bukan sahaja kaedah pemerintahan tetapi cara pendekatan yang kita laksanakan. Saya yakin kalau kita tidak mampu membuat perubahan ini, rakyat akan tolak kita di masa akan datang. Jadi kita perlu membuat perubahan dan menyelaraskan sistem mengikut kehendak rakyat dan sesuaikan dengan kemampuan kita sebagai kerajaan pemerintah. Bukan mudah bagi kita membuat perubahan, mereka mahu semua. Tetapi ada keterbatasan, bukan semua yang kita lontarkan dalam manifesto, walau kelihatan memang itu kehendak kita, tetapi setelah kita mengambil tampuk pemerintahan, banyak kepincangan, banyak masalah yang sedang kita hadapi. Walaupun kita tahu ada banyak masalah, tidaklah seperti masalah yang kita sudah kenal ini. Kita tahu pada saat ini, ia boleh membantutkan usaha mengambil tindakan secepat yang mungkin selaras dengan kehendak rakyat.

S: Setuju atau tidak, faktor kemenangan WARISAN disebabkan personaliti dan aura Datuk Seri?

J: Saya bukanlah tokoh yang membentuk pemikiran. Tetapi saya yakin cara, corak dan bentuk pemerintahan terdahulu, telah membentuk pemikiran, tingkah laku dan tindak tanduk pengundi sehingga mereka melontarkan sokongan mereka kepada parti WARISAN yang baharu. Walaupun saya tahu banyak pilihan, tetapi ini adalah satu parti yang berlandaskan suara rakyat, dan khususnya untuk rakyat dan negeri Sabah, yang mahukan perubahan berlaku. Jadi saya yakin sebahagian besarnya bukan disebabkan saya tetapi kehendak rakyat. Rakyat yang mahukan perubahan. Kita cuma membantu agar dapat menjelaskan apa yang rakyat mahu, supaya perubahan ini menjadi kenyataan. Ini sebenarnya yang berlaku.

S: Apakah faktor yang ditinggalkan kerajaan terdahulu seperti hutang negara menyebabkan usaha merealisasikan janji manifesto sukar dilaksanakan?

J: Itu antara perkara yang jadi masalah yang sedang kita hadapi. Pertama, kekangan kewangan. Keduanya, sistem cara pentadbiran yang kita perlu ubahsuai, bentuk semula untuk membolehkan bukan hanya sistem penyampaian yang dapat kita adakan selari dengan kehendak diperlukan suara-suara rakyat, sebelum ini. Ini antara cabaran kita tetapi saya yakin ini boleh diatasi cuma mengambil sedikit masa. Kita sedar dan tahu, membuat perubahan itu, kita bagi undi mungkin dalam masa satu hari sahaja, dan selepas itu kerajaan boleh berubah? Tetapi selepas mengambil alih pentadbiran, untuk membuat perubahan ia sedikit sebanyak akan mengambil masa. Kedua, kita perlu menukar corak pemikiran. Bukan hanya menukar corak pentadbiran awam tetapi turut membabitkan pihak swasta secara langsung. Kita sebagai pimpinan yang ada, maklumlah tokoh baharu yang kita gantikan ini, mereka tidak mempunyai pengalaman. Sebahagian besar daripada 90 peratus mereka tidak pernah menjawat jawatan sama ada pegawai kerajaan, menteri dan pembantu menteri. Sebahagian besar yang diperlukan mereka adalah mendapatkan pendedahan. Tetapi saya yakin mereka cepat belajar dan melihat perubahan ini. Saya dapati tahap pencapaian beberapa orang yang agak cekap, dan mereka boleh membantu. Tetapi tidaklah semua. Dan kita tidak menjangkakan semua orang akan cekap dalam masa singkat. Saya yakin mereka dapat membantu kita. Apa yang penting adalah bagaimana kita memahaminya ke peringkat akar umbi, supaya perjalanan ini bukan hanya sekelip mata. Dalam hidup ini, jangkanya panjang tetapi jangan terlampau panjang sangat kerana tidak ada orang yang sanggup menunggu terlalu lama. Tetapi kita pastikan satu sistem penyampaian dan keupayaan sistem kewangan yang agak terbatas ketika ini, yang perlu kita lahirkan. Pendekatan yang kita laksanakan, pertama adalah mencari hasil supaya kita dapat meningkatkan hasil negeri, memastikan pelabur datang dan perbelanjaan ketirisan diuruskan dengan baik. Jangan banyak pembaziran. Kita fokus kepada projek yang banyak memberi kesan yang jauh lebih besar kepada rakyat. Kita pastikan supaya ada ruang peluang pekerjaan, harapan anak muda khususnya, untuk mereka mempunyai peluang pekerjaan. Bukan mudah harapan ini direalisasikan dalam jangka masa pendek. Minggu lalu, ada pelabur Tan Chong Motor mahu buat pelaburan di Sabah. Pelaburan ini tidak boleh buat dalam masa sebulan dua. Perlu ambil masa untuk menyediakan tenaga buruh yang ada kecekapan. Tiada guna ada kilang, tetapi tiada orang yang boleh menguruskan kilang itu, yang boleh membantu pemasangan kereta itu, untuk pastikan kereta itu boleh dijual. Kalau kereta berkenaan tidak dapat dijual pada masa akan datang, mereka juga akan menganggur kerana tiada yang mahu membeli kereta itu. Kita perlu pastikan semua perancangan ini dapat disusun atur sebaik mungkin.

S: Datuk Seri, boleh kongsikan punca digantung dan dipecat keahlian UMNO sebelum ini?

J: Saya yakin sebenarnya perkara ini dibangkitkan semula kerana banyak suara mempersoalkan perjalanan pentadbiran negara khususnya, berhubung kait isu 1Malaysia Development Berhad (1MDB). Justeru, kita yakin kita sebagai wakil rakyat, bukannya wakil jabatan, bukan wakil menteri, kita wakil rakyat. Saya selaku Ahli Parlimen dan pemimpin rakyat perlu menyuarakan apa yang berlaku. Kalau sebenarnya ada yang terpesong dan perlu kita tegur, maka kita tegurlah. Niat kita baik, untuk negara kita. Kerana saya yakin tidak mungkin saya boleh menjadi Ahli Parlimen kalau rakyat tidak sokong. Tidak mungkin saya menjadi menteri kalau tidak menjadi Ahli Parlimen. Justeru, kita tidak perlu takut dan bimbang kerana kita menyuarakan suara rakyat. Saya yakin (contohnya) apabila saya dipecat dan selepas pilihan raya, rakyat masih menyokong. Saya yakin sokongan itu oleh kehendak. Mereka yakin bahawa mereka berlandaskan memberi sokongan kepada wakil rakyat yang mereka boleh bergantung. Walaupun agak susah dan rintangannya agak pahit, selepas 30 tahun berkhidmat untuk negara dan kita perlu berhadapan cabaran, bukan kerja mudah. Niat kita berlandaskan keikhlasan, bahawa negara ini perlu diselamatkan dan mempunyai ‘zuriat’ yang boleh mewarisi negara ini. Jadi kita jangan bimbang. Saya tahu tidak mudah bagi keluarga saya, khususnya isteri dan anak-anak saya berhadapan cabaran apabila saya dipecat dan digantung. Selepas itu saya keluar UMNO kerana saya sudah sedar dan tahu bahawa landasan ini bukan lagi yang sepatutnya kita perjuangkan. Negara ini dan agama Islam jauh lebih besar daripada UMNO, untuk bangsa Melayu dan umat Islam. Bukan UMNO yang mendahului agama, bangsa dan negara. Apabila saya teliti secara mendalam, Islam dan Malaysia jauh lebih penting daripada UMNO. Saya tidak meninggalkan UMNO demi agama saya. Demi untuk negara saya. Penting bagi kita untuk membuat ketetapan walaupun pahit. Saya tahu akibatnya, apabila kita melontarkan persoalan ini bukan hanya di Parlimen, malah kita tertib di peringkat Kabinet. Tidak ramai yang tahu macam mana kita bangkitkan, walaupun kadang-kadang ada yang dalam satu jamuan sebelum mesyuarat Kabinet orang tidak mahu duduk dengan saya selepas saya bangkitkan isu ini. Mungkin bimbang sangat agaknya kelihatan Datuk Seri Najib Razak duduk semeja dalam Kabinet. Tetapi itu biasa dalam landasan politik. Jadi jangan bimbang dan takut.

S: Bagaimana Datuk Seri menghadapi saat genting dan menakutkan ketika itu?

J: Kita berpegang pada niat dan nawaitu, serta berdoa kepada Allah SWT. Segala yang kita lalui ini tidak mungkin berlaku tanpa bantuan Allah SWT. Ketika itu, saya menunaikan umrah dan berada di Masjid Nabawi. Saya mendirikan solat hajat dan selepas itu, terima mesej saya dipecat, dibuang daripada UMNO. Jadi, itu antara petunjuk Tuhan. Melalui itu, saya tahu kesan-kesannya. Mungkin saya akan ditangkap, diambil tindakan, apa jua bentuknya, saya sudah maklumkan pada keluarga saya. Apa sahaja yang berlaku, sama ada ini akan mengubah hidup saya, saya akan lakukan. Ini satu perjuangan, walaupun berat perlu dilalui. Ramai yang tidak tahu saya ditahan lapan hari dan terpaksa tidur di atas lantai, tiada bantal, tiada tilam, pakai baju oren (baju lokap), tiada selimut, lampu 24 jam (dipasang). Selepas itu, empat hari sambung. Tetapi saya tahu kita berpegang dengan niat baik. Bukan semua yang kita lakukan ada kesalahan, kesilapan tetapi kita berpaut dengan niat yang baik. Saya dituduh pelbagai lontaran, duit berbilion, beratus juta. Mereka datang ke rumah saya dan berkata, tidak nampak pun satu bilion. Mereka tidak jumpa apapun, dalam bank saya.

S: Apa membuatkan Datuk Seri mengambil keputusan menubuhkan WARISAN sedangkan ada pilihan lain, seperti bergabung dengan parti politik sedia ada, yang sudah kukuh?

J: Dr Mahathir di peringkat awal perbincangan, beliau mahu saya menyertai Parti Pribumi Bersatu Malaysia (BERSATU) kerana kita menubuhkannya bersama. Saya terbabit dalam penggubalan undang-undang parti. Sebahagian besar faktor saya membuat keputusan adalah kerana Sabah, satu negeri yang jauh ketinggalan berbanding negeri-negeri lain. Di Kota Kinabalu nampak cantik (membangun), tetapi kalau kita masuk ke kawasan kampung, ada yang masih belum memiliki bekalan air. Sudah 60 tahun kita merdeka, tetapi ada sekolah yang masih berdepan masalah kekurangan guru, ada hospital tidak lengkap dan tiada doktor pakar mencukupi. Saya nyatakan kepada Dr Mahathir, saya perlu pulang berkhidmat di Sabah, untuk memberi sumbangan secara lebih berkesan. Saya kena pimpin masyarakat saya di Sabah untuk membuat perubahan besar. Saya yakin kita mampu membuat perubahan besar dengan mewujudkan satu parti yang baharu, kerana kita tahu parti yang sedia ada sudah berlumuran dengan pelbagai isu. Kita buat satu pembaharuan dengan landasan parti yang baharu untuk memastikan rakyat bersama-sama kita. Dalam jangka masa pendek, kerana banyak perkara, antara lain sudut perjuangan mengekalkan hasil negara dan Sabah, mempertahankan WARISAN, maka kita wujudkan parti WARISAN.

S: Temubual ekslusif dengan Tun Daim, baru-baru ini, mendedahkan satu strategi Pakatan Harapan adalah meletakkan kepercayaan kepada Datuk Seri memenangi Sabah.

J: Kita ada buat perbincangan dengan Dr Mahathir, Tun Daim, Tan Sri Muhyiddin Yasin dan rakan-rakan lain, saya maklumkan BERSATU tidak perlu masuk ke Sabah. Biar WARISAN yang bentuk kerajaan. PKR tidak ada di sini lagi. DAP sudah lama ada, lebih lama dari WARISAN. Jadi, WARISAN sebagai parti baharu tidak elok kita padamkan kehadiran mereka yang sudah lama berada pada peringkat negeri Sabah. Kita perlu perkongsian daripada DAP. Sebab itu, kita maklumkan untuk buat satu kerjasama dengan Pakatan Harapan. Tetapi saya tidak masuk Pakatan Harapan, sampai sekarang pun, kerana saya mahu suarakan hak Sabah dan rakyat Sabah dipertahankan. Itu satu kaedah yang menjadi dorongan dan sambutan kepada rakyat Sabah. Mereka mahu satu landasan supaya suara ini kedengaran tanpa ada tekanan daripada mana-mana pihak untuk mempertahankan warisan mereka. Justeru itu, parti WARISAN yang menjadi sambutan rakyat Sabah.

S: Datuk Seri, dua kali menjadi Timbalan Menteri ketika pentadbiran Dr Mahathir, sebelum dilantik Menteri ketika pentadbiran Tun Abdullah Ahmad Badawi. Bila mula mengenali dan sejauh mana keakraban hubungan Datuk Seri dengan Dr Mahathir?

J: Sudah lama (terjalin). Sebenarnya, hubungan ini berlaku sejak saya jadi setiausaha politik beliau. Saya angkat sumpah Timbalan Menteri, di hadapan beliau. Selepas itu, saya menjadi setiausaha Parlimen, dan Timbalan Menteri. Ketika saya menjadi Ahli Parlimen, saya selalu berjumpa dengan Dr Mahathir, setahun sekali tanpa temujanji. Saya maklumkan kepada Dr Mahathir, sekejap sahaja berjumpa di pejabat beliau, dalam 10 hingga 15 minit sahaja. Tetapi, kadang-kadang duduk dengan beliau bukan sekejap, setengah jam dan hingga 45 minit, berbincang pelbagai perkara. Sebagai orang muda dalam politik, waktu itu kita perlu tahu bagaimana pekerjaan, dan apa yang saya lakukan (prestasi). Saya tanya beliau, adakah beliau gembira dengan apa yang saya sudah laksanakan? Saya perlukan nasihat daripada anda. Beliau menyatakan, saya gembira dengan cara kamu bekerja, Shafie. Tidak ramai orang dari Sabah, yang selalu melawat ke seluruh negeri. Saya pergi ke Johor, saya pergi ke Kelantan, Terengganu, Sarawak. Banyak tempat yang beliau mahu saya lawati, dan banyak perkara dibincangkan. Pertemuan kami semakin kerap ketika pentadbiran Abdullah. Saya kerap berjumpa beliau juga. Ketika Najib menjadi Perdana Menteri, saya jumpa beliau (Dr Mahathir) di pejabatnya, di Masjid Negara, atau di Yayasan Bukhari, atau di rumah di Mines, Serdang. Kami akan bersarapan atau makan malam. Kami banyak bertukar pandangan dan ada perkara dibincangkan bersama. Ada perkara yang Dr Mahathir lontarkan, dan saya tegur, “Tun, ini bukan cara untuk melaksanakannya atau ini bukan cara yang tepat untuk melaksanakannya”. Dan beliau akan terima kata-kata saya. Beliau seorang tokoh, yang kalau kita bincang dengan rasional dan bagi fakta kenapa sesuatu pandangan itu perlu dilakukan, beliau sebagai bekas seorang pemimpin, yang akan menerima kalau ada justifikasi daripada segi kebenaran, bagaimana dasar itu perlukan perubahan. Agak lama, saya mengenali Dr Mahathir dan Tun Dr Siti Hasmah Mohd Ali. Mereka turut mengenali bapa mentua saya sejak mereka muda.

S: Datuk Seri, WARISAN menang lapan kerusi parlimen tetapi hanya diberi lima jawatan tertinggi dalam kerajaan.

J: Kalau dilihat daripada pelbagai pertimbangan, mungkin ada yang tidak berpuas hati. Tetapi, kalau diukur daripada aspek sumbangan, kemenangan lapan kerusi WARISAN di Sabah, menyebabkan Barisan Nasional (BN) menjadi ‘fixed deposit’. Gelombang itu datang dari Sabah, dan tiada sesiapa yang boleh menafikannya. Untuk kita membangkitkan sumbangan, walaupun pada peringkat awal, kita memerlukan pertolongan politik daripada negeri lain. Saya yakin gelombang besar telah kita lakukan dari Sabah. Menyedari hakikat bahawa kita membentuk satu negara, dengan penyertaan Sarawak dan penyertaan Sabah, hanya satu jawatan diperuntukkan sebagai Jemaah Menteri, maka keputusan itu agak jauh ketinggalan. Dalam kita membentuk sebuah negara, bukan hanya Semenanjung, tetapi Sabah dan Sarawak, secara kebetulannya, WARISAN adalah parti yang mesra kepada Pakatan Harapan berbanding parti lain. Di Sarawak, saya yakin (kemesraan) adalah satu pertimbangan. Ia bukan kerana kita memperoleh jumlah kerusi yang sedikit, kita diberikan bilangan kerusi yang sedikit dalam Kabinet. Keputusan itu sebenarnya jauh lebih besar, kerana untuk membina sebuah negara yang dipisahkan Laut China Selatan, dipisahkan oleh kaum dan norma, adalah perkara yang perlu diteliti dalam pembentukan negara.

S: Apa pandangan Datuk Seri berhubung isu panas, ‘rakyat tiada kad pengenalan’, yang hangat diperdebatkan ketika Pilihan Raya Umum ke-14 (PRU-14)?

J: Ini isu yang lama bukan isu yang baharu dibangkitkan sekali sahaja ketika PRU lalu. Sudah bertahun-tahun. Saya, sebelum ini, dilabelkan pendatang tanpa izin, tetapi saya menyatakan, “takkan seorang PATI boleh menjadi Timbalan Menteri Pertahanan?”. Perkara ini tiada hubungan kait dengan WARISAN. Walaupun saya sendiri, sebelum ini, sebagai bekas Menteri dan sekarang, sebagai Ketua Menteri, saya sedar bidang kuasa ini tertakluk kepada Jabatan Pendaftaran Negara, untuk mengeluarkan kad pengenalan. Tetapi, kita tahu ini adalah satu bahan yang menjadi alat yang digunakan parti lawan untuk meraih sokongan dan perhatian rakyat. Kebenarannya, kita tiada langsung bidang kuasa dalam perkara ini. Apa yang penting bagi saya, ketika mentadbir Sabah, apa yang rakyat mahu seperti keperluan asas, peluang pekerjaan. Saya berpandangan lebih baik fokus kepada usaha mentadbir negeri supaya kita dapat memakmurkan rakyat.

S: Manifesto Pakatan Harapan berjanji memberikan 20 peratus royalti minyak kepada Sabah dan Sarawak. Sejauh mana perbincangan dengan kerajaan Persekutuan berhubung isu ini?

J: Kami masih berbincang dengan Kerajaan Persekutuan. Saya sudah berjumpa Presiden PETRONAS, bulan lalu dan saya mengutarakan pendirian, bukan sahaja sebagai kerajaan negeri yang baharu tetapi mewakili suara rakyat Sabah. Sudah lama mereka suarakan, sejak 1970-an. Apa yang kita suarakan, adalah menyedari hakikat, seperti apa yang disuarakan Dr Mahathir, sebelum ini. Beliau nyatakan, “Jangan membunuh PETRONAS”, yang menjadi landasan syarikat cari gali minyak yang terbesar, bukan sahaja di Malaysia tetapi di seluruh dunia, termasuk di Kanada, Syria dan Iraq. PETRONAS sudah berkembang maju. Tetapi, suara rakyat di peringkat bawah yang perlu saya suarakan dan realisasikan. Tuntutan itu termasuk manifesto 20 peratus. Apa yang saya nyatakan kepada Presiden PETRONAS mengenai pengagihannya. Saya suarakan mengenai agihan royalti minyak di Sabah, kerana ia negeri kedua terbesar. Ditokok tambah, apa disuarakan Dr Mahathir sebelum ini, adalah sebahagian daripada Wilayah. Perjanjian antara Sabah, Sarawak dan Semenanjung, yang ketika itu turut membabitkan Singapura. Perjanjian Malaysia 1963 (MA63) tidak membabitkan negeri di Terengganu dan Kelantan. Tetapi kita maklum, ada negeri yang agak miskin memerlukan bantuan. Tidak menjadi masalah kepada rakyat Sabah untuk berkongsi kekayaan ini. Kita tahu PETRONAS sudah membelanjakan berbilion ringgit, tetapi sebagaimana yang kita tahu, hasilnya datang daripada Sabah. Dengan agihan 20 peratus, tiga hingga empat juta rakyat Sabah, akan gembira. Hasilnya juga, akan kita agihkan kepada semua rakyat, termasuk untuk pembangunan jalan dan bantuan sekolah di seluruh negeri Sabah. Jadi, kita mahu kerajaan meneliti perkara ini.

S: Datuk Seri, ada cadangan untuk meningkatkan tahap keselamatan di perairan Sabah?

J: Saya selaku Pengerusi Bahagian Keselamatan sudah melihat perkara ini, sebagai perkara terpenting. Tidak ada gunanya, kita bangunkan kemudahan asas kalau keselamatan rakyat tidak terjamin. Kawasan Pantai Timur sering dilanda bencana. Saya berpandangan tidak masuk akal, kita keluarkan kad pengenalan, kita digelar PATI, tetapi kawasan saya yang diserang lanun selalu. Takkan saya mahu bantu orang dapat kad pengenalan untuk ‘melanun’ saya. Bagaimanapun, perkara ini sesuatu yang besar kerana membabitkan sempadan negara kita. Jadi, salah satu penekanan yang saya lakukan, pertama, dari segi meningkatkan operasi pemantauan. Pasukan keselamatan perlu ditempatkan di kawasan ancaman contohnya, lokasi bala tentera. Sudah sampai masanya, kita teliti semula penempatan kem tentera, di Kawi, kem Paradise, Kota Belud. Kawasan ini tidak dilanda lanun, tiada ancaman. Lebih elok kalau mereka ditempatkan di kawasan yang memerlukan tenaga mereka sebagai pasukan strategi pencegahan. Apabila kelihatan pasukan itu besar di sini, mungkin orang luar tidak akan berani menceroboh negara. Penting untuk meningkatkan tahap keselamatan supaya tidak mudah dibolosi. Kawasan lingkungan sempadan dan perairan Sabah agak luas, kita perlu buat perubahan dan tingkatkan kepintaran keselamatan, untuk mengesan ‘lanun’. Ini antara yang kita rundingkan dengan Kerajaan Persekutuan. Sebab itu, saya tekankan pengambilan anak tempatan bukan sahaja sebagai polis dan tentera, adalah lebih baik, kerana mereka sanggup berkorban dan lebih mengetahui apa yang mereka perlu pertahankan.

S: Adakah peluang pekerjaan kepada anak muda, antara pelan jangka panjang meningkatkan taraf sosio-ekonomi Sabah?

J:Ini perkara yang kita lahirkan, kerana tekanan rakyat ialah mendapat peluang pekerjaan. Di samping, mereka mendapat peluang untuk menjadi anggota pasukan keselamatan, tentera dan polis, anak muda Sabah dapat mempertahankan negara mereka. Di sektor pengangkutan, kita lahirkan supaya ada pusat pemasangan kereta. Penghujung tahun ini, Tan Chong Motor akan mewujudkan pusat pemasangan kereta ‘four wheel’ (4WD) di Sabah. Ia susulan Sabah dan Sarawak, antara negeri yang paling banyak ‘Ninja Turtle’, jenama Toyota. Lebih elok pusat pemasangan kereta dibina di Sabah dan Sarawak, kerana lebih dekat dengan pasaran. Lebih penting adalah mendidik pembangunan sumber manusia untuk generasi muda. Untuk itu, kita mewujudkan sekolah kemahiran dan Pusat Pendidikan Teknikal dan Latihan Vokasional (TVET) untuk meningkatkan kemahiran dan kecekapan anak muda dalam industri.

S: Datuk Seri Azmin Ali, antara pemimpin yang menyokong tindakan Datuk Seri, untuk memastikan tidak berlaku rasuah atau ketirisan seperti yang berlaku pada kerajaan sebelum ini.

J: Pertama, membanteras perkara ini perlu dilakukan di peringkat atas dahulu, Jemaah Menteri saya yang baharu. Saya sudah ingatkan jangan buat perubahan. Kalau ada buat ‘rumah baharu’, saya akan tukar. Di samping itu, kita kena tekankan bahawa sibuk bekerja untuk rakyat. Jangan sibuk buat rasuah, dan sibuk buat duit. Kalau itu berlaku, itu akan boleh menjejaskan bukan hanya dari segi kewangan yang terbatas, tetapi kualiti perkhidmatan kita di peringkat akar umbi. Penting bagi kita untuk menguruskan ketirisan bukan hanya disebabkan kos yang meningkat, sistem yang tidak tersusun, rasuah juga satu perkara yang perlu diuruskan dengan baik. Saya percaya dalam pilihan raya lalu, rakyat memberi sokongan kepada kita. Bukan semata-mata mereka mahu pemimpin itu, atau pemimpin ini, tetapi kerana rakyat mahukan perubahan. Perubahan itu adalah supaya salah guna, penyelewengan , kuasa yang ada dan kes rasuah, boleh ditangani dengan baik. Perkara ini bukan sahaja perlu diatasi di peringkat atasan, tetapi penguatkuasaan undang-undang. Kalau tiada penguatkuasaan, ketirisan ini tidak boleh dibanteras. Sebagai contoh, Jabatan Air Sabah, yang sebelum ini satu jabatan yang dikenali di seluruh Malaysia. Tetapi dijumpai duit di pejabat atau rumah. Tetapi setakat ini, tidak diambil tindakan. Ambillah tindakan, kerana rakyat inginkan perubahan ini menjadi contoh, menjadi ikutan. Kalau kita tidak tegas menguatkuasakan undang-undang, maka sewenang-wenangnya akan ada orang terbabit dengan kegiatan itu. Tetapi kalau mereka menyedari akan ada tindakan undang-undang diambil kepada mana-mana pihak terbabit melakukan rasuah, mereka akan lebih teliti dan berhati-hati. Kalau tidak, mereka akan kena tangkap.

S: Adakah Kerajaan Negeri perlu diberi tempoh masa untuk merealisasikan usaha memperhebatkan taraf sosial dan pembangunan di negeri ini?

J: Saya sedar harapan rakyat kepada kerajaan baharu cukup tinggi untuk membuat perubahan yang baharu. Saya bagi pihak kerajaan baharu mengucapkan terima kasih di atas sokongan rakyat Sabah selama ini sehingga membolehkan kami menjadi pemerintah di negeri ini. Saya tahu bahawa banyak masalah dihadapi, tetapi itu bukan halangan untuk kami menyatakan keinginan dan kesungguhan untuk melakukannya supaya perubahan ini akan berlaku. Usaha ini akan menjadi kenyataan, tetapi sedikit sebanyak ia akan mengambil masa. Tidak pernah berlaku di peringkat negeri Sabah membatalkan eksport kayu balak ke luar negara. Ini satu sejarah, pada peringkat pertama, kita mengharamkannya. Kita mengharapkan industri sokongan membuat perabot, membuat kilang IKEA, di peringkat negeri Sabah. Bulan depan, IKEA akan datang dan saya akan bincang. Kayu-kayan ini, kalau dieksport, banyak penyelewengan. Itu yang berlaku, duit di merata tempat, di merata dunia, akaun sana, akaun sini. Kenapa kita eksport hasil bumi? Adalah lebih dibina industri sokongan supaya lebih banyak peluang dibina untuk rakyat Sabah dalam bidang perkayuan. Di Johor, misalnya, sebuah kilang perkayuan dibina dan hasilnya dieksport ke luar negara dan mampu menjana sehingga RM20 bilion setahun. Takkan Sabah yang mempunyai banyak kayu balak tidak boleh merealisasikan cadangan ini. Tetapi, ia akan mengambil sedikit masa.


“Sudahlah Ingkar PKP, ‘COD’ Arak Lagi”

LAHAD DATU: Padah cuba ‘COD’ arak, seorang lelaki tempatan bukan sahaja ditahan akibat ingkar Perintah Kawalan Pergerakan (MCO), tetapi turut dikenakan tindakan kerana dipercayai menjual arak yang diseludup dari negara jiran di Pos Kawalan Polis Bantuan Felda, Pintu 55, di sini, hari ini.

Dalam kejadian pukul 6.55 petang itu, suspek, 58, ditahan sepasukan pihak berkuasa yang melakukan sekatan jalan raya sempena perlaksanaan MCO.

Ketua Polis Daerah Lahad Datu Asisten Komisioner Nasri Mansor berkata, ketika ditahan, suspek dalam perjalanan menaiki sebuah Perodua Alza.

“Suspek mengaku dalam perjalanan Ke Kampung Membatu, Tungku untuk menjual arak.

“Bagaimanapun, alasan itu tidak munasabah memandangkan jarak kediaman suspek dengan lokasi ditahan melebihi 10 kilometer,” katanya menerusi kenyataan media.

Dalam masa sama, suspek juga gagal mengemukakan dokumen yang membolehkannya dikecualikan dari MCO.

“Turut ditemukan 83 botol arak dipercayai diseludup dari Filipina dianggarkan bernilai lebih RM1,700.

“Sehubungan itu, selain melakukan kesalahan ingkar MCO, suspek turut disiasat mengikut Seksyen 135(1)(d) Akta Kastam 1967,” katanya.


Satu Kes Baharu Varian Delta Dikesan Di Kluster Kota Belud

KOTA KINABALU: Satu kes baharu Covid-19 varian Delta telah dikesan di satu kluster di Kota Belud dan merupakan salah satu daripada 47 kes baharu variant of concern (VOC) di seluruh negara menurut data dari Ketua Pengarah Kesihatan Tan Sri Dr. Noor Hisham Abdullah hari ini.

Data tersebut menunjukkan kes Delta itu dikesan di Kluster Linau Kumpang, satu-satunya kes Delta di kluster itu yang sebelum ini tidak disenaraikan sebagai kluster berkes VOC.

Kluster ini diumumkan pada 27 Jun dan kes indeksnya merupakan seorang wanita berumur 40 tahun yang telah mengalami demam, selsema dan anosmia sejak 11 Jun sebelum dikesan positif dua hari sebelumnya di hospital daerah.

Data terkini tersebut menyenaraikan semua kluster di seluruh Malaysia yang mana kes-kes VOC atau variant of interest (VOI) ditemui tetapi hanya lima kluster berkes VOC di Sabah disenaraikan iaitu Kluster Linau Kumpang, Kluster Lorong Megah Jaya di Sandakan (satu kes Alpha), Kluster Ocean Blue melibatkan kapal tentera laut KD Mahawangsa (tiga kes Delta), Kluster Gusi di Papar (dua kes Alpha) dan Kluster Kauran Durok di Keningau (dua kes Beta).

Noor Hisham dalam kenyataan media memaklumkan bahawa kajian berterusan oleh Institut Penyelidikan Perubatan (IMR) telah mengenalpasti sebanyak 47 kes varian baharu virus SARS-CoV-2 yang kesemuanya adalah VOC.

Selangor terbanyak dengan 13 kes diikuti Kedah (7), Johor (5), Terengganu (5), Putrajaya (4), Perak (3), Kelantan (3), Negeri Sembilan (2), Kuala Lumpur (2), Perlis (1) dan Pahang (1).

“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 667 kes,” kata Noor Hisham dalam kenyataan media.

“Daripada jumlah yang dikesan tersebut, 647 kes adalah VOC manakala 20 kes adalah VOI. Secara keseluruhan, sehingga kini, bagi VOC terdapat sebanyak 209 kes varian Beta, 424 kes varian Delta dan 14 kes varian Alpha manakala bagi VOI terdapat 13 kes varian Theta,  empat kes varian Kappa, dan tiga kes varian Eta.

”Sabah setakat ini telah merakam 11 kes kumulatif VOC — empat kes Delta (semua tersenarai dalam kluster), empat Beta (dua tersenarai dalam kluster, dua lagi tidak tersenarai dalam kluster, oleh itu kes sporadik) dan tiga Alpha (semua tersenarai dalam kluster), menurut data terbaharu tersebut dan data yang diterbitkan sebelumnya pada 14 Julai 2021.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Orang Dari Rumah Sama Boleh Naik Satu Kenderaan – Ismail Sabri

KUALA LUMPUR: Kerajaan membuat keputusan membenarkan tiga orang dari rumah yang sama untuk berada dalam satu kenderaan, berkuat kuasa hari ini.

Menteri Kanan (Keselamatan), Datuk Seri Ismail Sabri Yaakob, berkata mesyuarat hari ini mendengar banyak pandangan mengenai isu jumlah individu yang dibenarkan dalam satu kenderaan.

“Setelah berbincang, sidang khas hari ini membuat ketetapan untuk membenarkan tiga orang dari rumah yang sama dalam satu kenderaan, berkuat kuasa hari ini.

“Ini juga bagi memudahkan pihak polis membuat penguatkuasaan dan selaras dengan jumlah yang dibenarkan bagi teksi dan e-hailing,” katanya dalam sidang media harian, di sini hari ini.

Prosedur operasi standard (SOP) Perintah Kawalan Pergerakan Bersyarat (PKPB) sebelum ini hanya membenarkan dua orang dari rumah yang sama untuk berada dalam satu kenderaan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Kota Belud Kembali Ke Zon Merah

KOTA KINABALU: Daerah Kota Belud kembali ke zon merah selepas merekodkan enam kes baharu COVID-19, menjadikan lima daerah berada dalam zon itu di Sabah, setakat semalam.

Empat lagi daerah dalam zon merah ialah Kota Kinabalu dengan 12 kes baharu, Tawau (enam), Keningau (lima) dan Nabawan sebanyak dua kes.

Jurucakap perkembangan COVID-19 Sabah, Datuk Masidi Manjun, berkata bagaimanapun majoriti kawasan di Sabah kini berada dalam zon kuning iaitu 16 daerah.

Katanya, empat daerah iaitu Tongod, Semporna, Kuala Penyu dan Pitas kekal dalam zon hijau, manakala dua daerah dalam zon jingga iaitu Sandakan dan Kalabakan.

“Daerah Kudat berubah dari zon jingga ke zon kuning, manakala Kota Belud bertukar dari zon jingga ke zon merah.

“Sebanyak 16 daerah tidak mencatat sebarang kes baharu, manakala hanya satu dearah mencatat kes dua angka iaitu Kota Kinabalu.

“Sebanyak 10 daerah lagi mencatat satu angka dengan bilangan kes baharu COVID-19 antara satu hingga enam,” katanya dalam kenyataan media perkembangan COVID-19 Sabah, di sini, malam tadi.

Daerah Kota Belud turun dari zon merah ke zon jingga pada awal bulan ini selepas merekodkan penurunan kes berturut-turut, sebelum meningkat semula semalam.

Secara keseluruhan, Sabah merekodkan sebanyak 45 kes baharu semalam menjadikan kumulatif kes COVID-19 setakat ini sebanyak 54,400, manakala seramai 24 pesakit dilaporkan sembuh.

Masidi yang juga Menteri Kerajaan Tempatan dan Perumahan negeri, berkata seramai 410 pesakit COVID-19 lagi masih dirawat di hospital dan Pusat Kuarantin dan Rawatan Berisiko Rendah (PKRC) di Sabah.

Mengenai perkembangan program vaksinasi COVID-19 di Sabah, beliau berkata hanya seorang individu menerima suntikan dos pertama vaksin Pfizer – BioNTech semalam, menjadikan kumulatif penerima dos pertama vaksin itu seramai 41,958 orang.

“Bagi suntikan dos kedua vaksin yang sama, seramai 155 orang menerima suntikan hari ini (semalam), menjadikan jumlah kumulatif penerima dos kedua seramai 1,235 orang,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Akan Turunkan Semua Pemain Import Malam Ini

KOTA KINABALU: Pengendali Sabah Football Club (FC), Kurniawan Dwi Yulianto mengesahkan akan menurunkan kesemua pemain import pasukan itu apabila melayan kunjungan PJ City dalam saingan Liga Super di Stadium Likas, di sini, malam nanti.

Kesemua pemain import itu termasuk empat yang baharu iaitu pemain tengah kebangsaan Gabon, Levy Madinda, pemain tengah dari Macedonia, Ristro Mitrevski, penyerang dari Liberia, Sam Garyahzon Johnson dan Saddil Ramdani dari Indonesia.

Dalam dua aksi awal sebelum ini, Sabah FC hanya menggunakan seorang pemain import iaitu pertahanan dari Korea Selatan, Park Taesu selepas empat pemain terbabit terpaksa menjalani kuarantin.

“Saya harap kesemua pemain import Sabah FC dapat menunjukkan prestasi memberangsangkan sekali gus mempamerkan kualiti mutu permainan sebenar mereka.

“Beraksi di laman sendiri sudah tentu kita inginkan kemenangan seterusnya mengutip tiga mata pertama kita musim ini.

“Apa yang pasti corak permainan kita akan berubah berbanding dua aksi awal di gelanggang awal sebelum ini, bagaimanapun, kita tetap waspada kerana PJ City sebuah pasukan yang mempunyai semangat tinggi,” katanya ketika dihubungi, hari ini.

Kurniawan berkata, Sabah FC tidak boleh tewas dalam aksi malam nanti dan para pemain perlu mempunyai keyakinan tinggi untuk menanh.

“Pemain Sabah FC perlu kekal fokus, tidak boleh lengah, tidak boleh ‘over confident’ kerana ia akan’ mengundang bahaya jika kita ‘underestimate’ pihak lawan.

“Saya juga mahu setiap pemain beraksi umpama bermain di final, bukan untuk malam ini saja, tetapi setiap perlawanan,” katanya.

Selepas dua perlawanan, Sabah FC kini menduduki tangga ke-10 selepas hanya mampu mengutip satu mata ketika bertemu Melaka United di Stadium Hang Jebat tempoh hari selain kecundang kepada Kedah Darul Aman. – HMetro


Risau Dijangkiti Covid-19, Petugas Hospital Di Pedalaman Sabah Beli PPE Sendiri

KOTA KINABALU: Seorang kakitangan hospital di pedalaman Sabah dan rakan setugasnya sanggup membeli peralatan perlindungan peribadi (PPE) menggunakan duit poket sendiri kerana tidak mahu mengambil risiko dijangkiti Covid-19.

Petugas barisan depan yang tidak mahu dinamakan itu berkata, mereka terpaksa berjimat demi membeli PPE dan kadang-kadang membelinya dalam talian walaupun sedar ia tidak mempunyai kelulusan Kementerian Kesihatan (KKM).

“Kami faham keutamaan diberi kepada zon merah dan kami tidak menyalahkan pihak atasan atau kerajaan.

“Bagaimanapun, kami juga risau kerana kita tidak tahu virus ini berada di mana, lebih-lebih lagi kita berdepan pesakit setiap hari walaupun mereka hanya dikategorikan pesakit luar.

“PPE yang kami beli pun bukanlah yang lengkap, hanya beberapa peralatan saja dijual dalam talian seperti pelitup muka, pelindung muka, apron dan cecair sanitasi,” katanya kepada FMT.

Beliau berkata, pihak hospital memang ada menyediakan PPE, tetapi ia hanya digunakan dalam situasi tertentu kerana jumlahnya terhad.

“Kami hanya disediakan PPE apabila melakukan ujian swab atau ketika menghantar pesakit disyaki dijangkiti Covid-19 ke hospital utama.”

Beliau berkata, mereka juga pernah menjahit pelitup muka untuk kegunaan sendiri dan disumbangkan kepada pesakit kurang berkemampuan.

“Kami edarkan pelitup muka kepada pesakit yang kurang berkemampuan, termasuk kanak-kanak yang menggunakan pelitup muka saiz orang dewasa.

“Kami bersyukur ada juga pesakit yang begitu budiman memberikan sumbangan pelindung muka dan cecair sanitasi kepada kami.”

FMT sedang mengesahkan perkara ini dengan Jabatan Kesihatan Sabah.

Minggu lalu, seorang petugas kesihatan memberitahu FMT, kebanyakan kemudahan perubatan seperti respirator pembersih udara berkuasa (PAPR) dan PPE disumbangkan NGO.

“Kalau kita tunggu dari (kerajaan) pusat, saya tidak tahu berapa ramai yang terkorban pun belum sampai (kemudahan perubatan itu).” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Apdal Disambut Baik Di Gereja St Theresa Tambunan

Masyarakat Kristian Tambunan menghargai kehadiran Ketua Menteri, Datuk Seri Mohd. Shafie Apdal ke gereja Katolik St. Theresa hari ini untuk melihat sendiri keadaan gereja tersebut yang memerlukan dana untuk dibaik pulih.

Pemimpin gereja, Paderi Rudolp Joannes berkata, kehadiran pemimpin nombor satu Sabah itu membuktikan bahawa beliau tidak pernah membezakan agama dalam mentadbir negeri ini.

“Walaupun beliau sendiri berbeza agama tetapi itu bukan halangan, inilah yang dikatakan kita hidup satu Malaysia, kehadiran Ketua Menteri membawa dua pengertian, yang pertama ialah beliau sangat prihatin kepada keperluan kita.

“Beliau tahu untuk membina negara bukan sahaja kepada intelektual tetapi perlukan pembinaan moral dan rohani juga dan yang kedua, beliau menunjukkan solidaritinya kepada kita semua di Malaysia yang berbilang kaum dan agama,” kata Rudolp dalam ucapan ringkasnya semasa menyambut kehadiran Mohd. Shafie di gereja itu pagi ini.

Yang turut hadir, Menteri Pembangunan Infrastruktur, Datuk Peter Anthony; Menteri Pembangunan Luar Bandar, Datuk Ewon Benedick serta Menteri Undang-undang dan Hal Ehwal Anak Negeri, Datuk Aidi Moktar.

Gereja St. Theresa yang dibina sejak 1960 kini mampu menampung kira-kira 1,000 umat Kristian untuk aktiviti keagamaan dalam satu-satu masa.

Gereja tersebut kini mempunyai beberapa kerosakan terutama di bahagian bumbung dan atap yang memerlukan dana sebanyak RM8 juta untuk pembaikan.

Sementara itu, Mohd. Shafie berkata, beliau memberi jaminan kerajaan akan menghulurkan bantuan dalam apa juga cara supaya gereja berkenaan dapat dibaik pulih sepenuhnya.

Katanya, sebagai Ketua Menteri, beliau mempunyai dasar bahawa orang Islam atau Kristian perlu diberi layanan sama rata dalam soal bantuan kerana mereka adalah rakyat Sabah.

“Saya tahu pengundi saya bukan orang Islam sahaja tetapi orang Kritian juga jadi saya adalah Ketua Menteri untuk semua agama.

“Gereja ini perlu kerana untuk mendidik masyarakat tentang kebaikan, semua agama sama sahaja seperti dalam Islam, dalam al-Quran yang mendidik umatnya menghormati agama-agama lain,” katanya.


Janji Bina Jalan Tapi ‘Habuk Pun Tiada’, Penduduk Kampung Di Tenom Cipta ‘Motosikal Troli’

KOTA KINABALU: Selepas janji demi janji membina jalan raya tidak pernah ditunaikan, penduduk di Kampung Pangi, Sabah mencari alternatif sendiri untuk ke pekan Tenom yang terletak kira-kira 8km dari kampung mereka dengan mencipta “motosikal troli” atau “troli haram” yang bergerak menggunakan landasan kereta api.

Kira-kira 500 penduduk Kampung Pangi sukar keluar membeli barang keperluan atau menghantar hasil tanaman kerana tiada laluan kenderaan ke kampung itu. Ia turut menjejaskan tiga kampung lain yang terletak berhampiran.

Troli buatan sendiri yang menggunakan landasan kereta api itu sudah lama dicipta dan digunakan penduduk Kampung Pangi serta Kampung Rayoh berdekatan.

Dulu, troli berkenaan hanya digerak menggunakan tenaga manusia, iaitu dengan menolaknya di atas landasan kereta api, tetapi kini ianya dinaik taraf menggunakan motosikal sebagai penggerak.

Lebih menarik, “motosikal troli” dicipta sekumpulan anak muda di kampung berkenaan yang mempelajarinya daripada YouTube.

Bekas ketua Kampung Pangi, Udin Bakiwoh, 55, berkata “motosikal troli” semakin kerap digunakan, terutama apabila kereta api ke kampung terbabit tidak beroperasi susulan perintah kawalan pergerakan (PKP).

Sebelum ini, “motosikal troli” hanya digunakan untuk tujuan kecemasan, khasnya ketika kereta api tidak beroperasi.

Beliau berkata, “motosikal troli” hanya akan digunakan selepas mengetahui jadual pergerakan kereta api dari stesen di kampung mereka atau di Tenom.

“Kami tahu ini (‘motosikal troli’) tidak dibenarkan, tetapi apa yang harus kami buat, kalau jalan yang boleh dilalui kenderaan tiada di kampung kami?

“Mujurlah ada ‘motosikal troli’ ini, sekurang-kurangnya kami mempunyai kenderaan untuk keluar ke pekan Tenom membeli barang keperluan serta menghantar hasil tanaman seperti pisang dan getah,” katanya kepada FMT.

Udin berkata, masa perjalanan dari Kampung Pangi ke Tenom kira-kira sejam, bergantung kepada pengendali “motosikal troli”.

“Kalau yang muda-muda, kadang-kadang kurang sejam sudah sampai Tenom, tetapi macam kami yang sudah tua ini tidak berani bawa laju.”

Beliau berkata, beberapa menteri daripada kerajaan terdahulu berjanji akan membina laluan kenderaan dari pekan Tenom ke kampung mereka, namun sehingga kini “habuk pun tiada”.

“Pernah juga ada seorang wakil rakyat memberitahu saya yang pembinaan jalan tidak sesuai kerana akan merosakkan produk pelancongan popular yang ada di Kampung Pangi.

“Produk pelancongan yang ada di Pangi ialah aktiviti berakit, di mana pelancong akan menaiki kereta api untuk datang ke sini, seterusnya berakit di Sungai Padas.

“Tetapi, mana yang lebih penting, pelancong atau penduduk asal negeri ini? Bagi saya, jika ada jalan dibina, bukankah ia akan meningkatkan lagi taraf produk pelancongan yang ada di sini?”

Sehubungan itu, Udin berharap kerajaan semasa akan memandang serius masalah itu memandangkan kampung terbabit kini mempunyai kemudahan lain seperti bekalan elektrik dan talian telekomunikasi.

“Apa yang kami harapkan hanyalah jalan raya ke Tenom. Di kampung ini, ramai anak muda yang sudah berjaya, ada pensyarah, inspektor polis, tetapi kampung ini masih terperangkap tanpa laluan yang boleh dimasuki kereta.

“Satu-satunya pengangkutan kami ialah kereta api, tetapi operasinya terhad dan keadaan bertambah buruk waktu PKP ini kerana ianya tidak beroperasi.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dividen KWSP 2021 Mungkin Rendah

KUALA LUMPUR: Kumpulan Wang Simpanan Pekerja (KWSP) dijangka mampu mempertahankan kecairan dan pelaburannya walaupun `diancam’ pengeluaran simpanan oleh pencarum selepas kerajaan mengumumkan akan membenarkan pelaksanaan program i-Sinar tanpa syarat mulai hari ini.

Pengarah Pusat Pengurusan Penyelidikan Universiti Kewangan Islam Global (Inceif), Prof. Madya Dr. Baharom Abdul Hamid berkata, KWSP telah menyusun semula pelaburannya dan kini, agensi itu mula menyusun strategi untuk melakukannya dengan lebih luas.

“Namun harus berhati-hati. Sebagai pemain terbesar dalam pasaran saham tempatan, ia tidak harus menggoncang pasaran apabila lambakan jualan dilakukan KWSP,” katanya kepada Utusan Malaysia semalam.

Disember lalu, KWSP mengumumkan pendapatan pelaburan kasar sebanyak RM17.33 bilion untuk suku ketiga berakhir 30 September tahun lalu, walaupun berhadapan ketidaktentuan dalam pasaran modal.

Kejayaan tersebut, menurut Pensyarah Kanan Putra Business School (PBS), Prof. Madya Dr. Ahmed Razman Abdul Latiff adalah hasil inisiatif strategiknya dalam pelaburan, termasuk mempelbagaikan aset pelaburannya ke luar negara.

Mengulas lanjut, Baharom berpendapat dividen yang disumbangkan KWSP untuk 2021 dijangka berkurang akibat aktiviti mencairkan aset untuk menampung pengeluaran i-Sinar.Kata beliau, KWSP mungkin terpaksa mencairkan aset yang memberikan keuntungan tinggi atau bakal memberikan pulangan tinggi.

Namun, beliau menegaskan, agregat pengeluaran akibat keputusan kerajaan memansuhkan syarat i-Sinar masih belum dapat dipastikan.

“Sama ada ia akan mengakibatkan pengeluaran secara besar-besaran atau tidak, ia hanya persepsi buat masa ini.

“Masih terlalu awal untuk mengandaikannya. Ia akan lebih jelas dalam sebulan atau dua lagi,” katanya.

Mengulas mengenai impak keputusan kerajaan terhadap simpanan hari tua pencarum, Baharom tidak menafikan ia dijangka memberi kesan yang negatif.

“Apatah lagi kita menuju negara berusia dan statistik menunjukkan kadar tabungan KWSP yang agak tidak memuaskan, ditambah pula dengan pengeluaran pramatang.

“Ia dikhuatiri mencetuskan krisis sosial pada masa hadapan kecuali pembuat polisi hadir dengan kerangka yang jelas dan mapan untuk menghadapinya,” katanya. – UTUSAN


COVID-19: Brazil Catat Kes Kematian Kedua Tertinggi Di Dunia

RIO DE JANEIRO: Brazil mengatasi Britain dengan mencatatkan kes kematian kedua tertinggi di dunia semalam, iaitu seramai 41,828 orang meninggal dunia akibat COVID-19 , menurut data Kementerian Kesihatannya.

Negara dengan populasi penduduk berjumlah 212 juta itu merekodkan 909 kematian dalam tempoh 24 jam lalu.

Setakat ini 828,810 penduduk negara ituu disahkan positif jangkitan wabak pandemik berkenaan.

Bagaimanapun, menurut pakar, jumlah sebenar kes COVID-19 di Brazil dijangka 10 atau 15 kali lebih tinggi berbanding data dikeluarkan oleh pihak kementerian.

Selepas lebih tiga bulan Brazil mengesan kes pertama COVID-19, wabak itu dilihat semakin sukar dikawal, walapun beberapa bandar besar seperti Sao Paulo dan Rio de Janeiro sudah mula membuka semula kegiatan ekonomi.

Sao Paulo, negeri di tenggara Brazil dengan hampir 46 juta penduduk, mengesahkan 167,900 orang disahkan positif dan turut mencatatkan kematian tertinggi setakat ini iaitu sebanyak 10,368 kes.

Sementara itu, di Rio de Janeiro, sebanyak 7,417 kematian direkodkan dengan hampir 78,000 kes positif COVID-19.

Untuk rekod, Amerika Syarikat masih kekal dengan kes kematian dan positif COVID-19 tertinggi di dunia setakat ini, manakala Britain merekodkan 41,481 kes kematian membabitkan COVID-19.

Dalam perkembangan berkaitan, Chile merekodkan angka kematian harian terburuk semalam, dengan 222 kes dan lebih daripada 6,700 jangkitan baharu dalam tempoh 24 jam lalu, menurut pihak berkuasanya.

“Angka COVID-19 di negara kita terus meningkat, terutamanya di wilayah metropolitan,” kata jurucakap rasmi Kementerian Kesihatan, Arturo Zuniga.

Jangkitan terus meningkat di negara Amerika Latin itu walaupun ibu negaranya, Santiago yang menempatkan tujuh juta penduduk menguatkuasakan perintah berkurung sejak empat minggu lalu.

Semalam, kerajaan Chile turut mengeluarkan perintah kuarantin ke atas dua bandar di negara itu, Valparaiso dan Vina del Mar, termasuk beberapa bandar berdekatan.

Ini bermakna, hampir separuh daripada populasi penduduk di Chile berjumlah 18 juta orang sedang melalui perintah kawalan pergerakan.

Setakat semalam, Chile mengesahkan lebih daripada 160,000 jangkitan dengan 2,870 kematian.

Pihak berkuasa kesihatan negara itu berkata, perkhidmatan kecemasan beroperasi dengan kapasiti maksimum bagi memerangi penularan wabak berkenaan.

Zuniga turut berkata, setakat semalam, 1,391 pesakit memerlukan alat bantuan pernafasan dengan 373 daripadanya dilaporkan sedang kritikal. –AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bukan Mudah Hantar Pulang Pelarian Kerana Filipina Enggan Terima

KOTA KINABALU: Cadangan menghantar pulang pelarian perang dari Selatan Filipina yang kini memegang Kad Pendaftaran Khas Orang Asing (IMM13) di Sabah tidak mudah untuk dilaksanakan.

Timbalan Menteri Dalam Negeri, Datuk Mohd. Azis Jamman berkata, keengganan Filipina menerima semula pelarian perang itu memberi kesukaran kepada kerajaan dalam menyelesaikan isu berkenaan.

Katanya, bukan kerajaan tidak mahu menghantar mereka pulang tetapi negara itu tidak mahu menerima rakyat mereka walaupun telah dibawa ke pejabat Kedutaan Filipina di Kuala Lumpur.

“Namun, bila sampai di kedutaan, mereka memaklumkan mereka dilahirkan di Sabah dan tidak mengetahui nama kampung mereka di Filipina kerana sudah lama bermastautin di Sabah, mreka tidak mahu dihantar pulang maka, Kedutaan Filipina tidak mahu menerima mereka.

“Kalau proses ini boleh dilakukan dengan mudah, saya rasa kerajaan terdahulu sudah melakukannya, tetapi kenapa kerajaan dahulu tidak hantar, kita baru menjadi kerajaan dalam tempoh satu setengah tahun tetapi mereka sudah 25 tahun,” katanya ketika mengulas mengenai cadangan menghantar pulang pemegang IMM13 di Sabah kembali ke Filipina.

Beliau berkata demikian kepada pemberita selepas mempengerusikan Mesyuarat Jawatankuasa Teknikal Pengurusan Warga Asing di Sabah, di Pusat Pentadbiran Negeri Sabah, di sini hari ini.

Mohd. Azis berkata, jika Kedutaan Filipina tidak mahu mengeluarkan sijil kecemasan kepada warga Filipina di Sabah, maka sukar untuk kerajaan menghantar mereka pulang.

Dalam pada itu, beliau melihat ada keperluan Kerajaan Filipina membuka pejabat kedutaan di Sabah bagi memudahkan urusan dokumentasi membabitkan rakyatnya di negeri ini.

Katanya, sekiranya Filipina bersedia untuk membantu dan bekerjasama dengan Sabah, mereka seharusnya membuka pejabat konsulat mereka di negeri ini.


Anggota polis maut selepas motorsikal berkuasa besar bertembung kereta di Tuaran

KOTA KINABALU, 23 Dis – Seorang anggota polis maut selepas motorsikal berkuasa besar yang ditunggangnya bertembung dengan sebuah kereta dalam satu kemalangan berhampiran Arena Futsal, Jalan Sulaman, Tuaran, petang tadi.

Pegawai Pusat Gerakan Operasi, Jabatan Bomba dan Penyelamat Malaysia Sabah Faizal Wahid berkata kejadian itu mengakibatkan Sarjan Mohd Norzanyzan Mohd Din, 39, yang bertugas di Ibu Pejabat Polis Daerah Kota Belud, mengalami kecederaan parah sebelum disahkan meninggal dunia di Hospital Tuaran.

Menurutnya sepasukan pegawai dan anggota Balai Bomba Penyelamat Tuaran bergegas ke lokasi kejadian selepas pihak bomba menerima panggilan kecemasan pada pukul 2.42 petang.

“Pasukan EMRS memberikan rawatan awal di lokasi sebelum menghantar Sarjan Mohd Norzanyzan ke Hospital Tuaran menggunakan ambulans untuk tindakan selanjutnya. Mayatnya kini masih ditahan di hospital berkenaan untuk bedah siasat,” katanya ketika dihubungi Bernama di sini, hari ini.

Beliau berkata pemandu serta semua penumpang kereta tidak mengalami sebarang kecederaan dan pasukan bomba kemudiannya bertindak melakukan pemeriksaan rapi bagi memastikan lokasi kejadian benar-benar selamat, sebelum menamatkan operasi.


Tiga Lagi Pemburu Gajah Diperintah Hadir Ke Mahkamah Jumaat Ini

TAWAU: Tiga pemburu yang  disyaki memiliki atau bersubahat memiliki gading haiwan itu diperintah hadir ke Mahkamah Sesyen Jumaat depan.

Perintah itu dikeluarkan Hakim Awang Kerisnada Awang Mahmud terhadap Paranchoi Nordin, 59; Abdullah Simin, 68, dan Martin Alok, 44, yang gagal hadir ke mahkamah kerana sedang menjalani hukuman penjara, selepas mereka mengaku bersalah memiliki senjata dan berkaitan kesalahan Imigresen, 22 Oktober lalu.

Timbalan Pendakwa Raya negeri Syarifuddin Abdul Rasa memaklumkan perkara itu ketika ditemui wartawan, hari ini.

“Sebentar tadi, kami mendapatkan perintah mahkamah untuk mengarahkan semua tertuduh hadir bagi kes ini.

“Perintah itu akan disampaikan kepada polis dan pihak penjara untuk tindakan lanjut sekali gus membenarkan tertuduh hadir ke mahkamah nanti,” katanya.

Paranchoi, Abdullah dan Martin didakwa melakukan kesalahan dengan niat memiliki atau bersubahat memiliki dua potong gading gajah Borneo Pigmi, haiwan yang dilindungi sepenuhnya seperti yang disenaraikan dalam Bahagian 1, Jadual 1, Nombor 11 Enakmen Pemeliharaan Hidupan Liar 1997.

Sehubungan itu, tertuduh didakwa mengikut Seksyen 41(1) Enakmen Pemeliharaan Hidupan Liar 1997 dan boleh dihukum di bawah Seksyen 41(4)(a) enakmen yang sama dan dibacakan bersama Seksyen 34 Kanun Keseksaan.

Tertuduh boleh dikenakan denda tidak kurang RM50,000 dan tidak lebih dari RM250,000 dan penjara antara satu hingga lima tahun, jika sabit kesalahan.

Sehubungan itu, Awang Kerisnada mengeluarkan arahan untuk tertuduh datang ke Mahkamah Sesyen pada pukul 9 pagi, Jumaat ini.

Pada 22 Oktober lalu, Paranchoi dan Abdullah dijatuhi hukuman penjara dua tahun selepas mengaku bersalah mengikut Seksyen 8(a) Akta Senjata Api 1960.

Manakala Martin, yang juga warga Indonesia dihukum penjara 2 bulan dan 2 sebatan mengikut Seksyen 6(1)(c) Akta Imigresen.

Mereka antara enam suspek berumur antara 44 hingga 68 tahun yang ditahan polis selepas dipercayai terbabit dalam pembunuhan kejam seekor gajah Borneo di Sungai Udin, Dumpas, Kalabakan, pada  September lalu.

Bangkai gajah betina itu ditemukan sekumpulan pemancing di dalam air dalam keadaan terikat dipercayai bagi mengelakkannya hanyut, pada 26 September lalu.


Kematian Tertinggi 26 Kes Hari Ini

KUALA LUMPUR: Malaysia merekodkan penurunan kes positif baharu Covid-19 iaitu 3,733 kes, hari ini, berbanding 4,419 kes semalam, dengan jumlah keseluruhan penularan mencecah 440,677 kes.

Sejumlah 37,060 kes aktif dilapor hari ini, bersama 26 kematian yang juga jumlah kes kematian harian tertinggi pernah direkodkan.

Ketua Pengarah Kesihatan, Tan Sri Dr Noor Hisham Abdullah berkata, Selangor melaporkan kes positif harian baharu tertinggi iaitu 1,278 kes hasil daripada kluster serta saringan kontak rapat kes positif yang aktif dijalankan di lapangan.

“Ia diikuti Sarawak dengan 454 kes, Johor (365 kes) dan Kuala Lumpur (338 kes).

“Terdapat 416 kes positif Covid-19 sedang dirawat di unit rawatan rapi (ICU) dengan 216 kes memerlukan bantuan pernafasan.

“Sebanyak 3,211 kes dilaporkan pulih hari ini menjadikan jumlah kumulatif kes pulih sepenuhnya adalah 401,934 kes atau 91.2 peratus daripada jumlah keseluruhan kes,” katanya dalam kenyataan, hari ini.

Dr Noor Hisham berkata, terdapat 26 kematian dilaporkan hari ini membabitkan 25 individu tempatan serta seorang warga asing yang mempunyai latar belakang penyakit kronik.

Beliau berkata, kes itu menjadikan jumlah kumulatif kematian sebanyak 1,683 kes atau 0.38 peratus daripada jumlah keseluruhan kes.

“Terdapat 1,788 kluster direkodkan di Malaysia dengan penambahan 13 kluster baharu hari ini.

“Sebanyak 1,352 kluster tamat dan 436 kluster masih aktif,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Covid-19 Di Sabah Terus Menurun – Masidi

KOTA KINABALU: Menteri Kerajaan Tempatan dan Perumahan Masidi Manjun berkata, kes Covid-19 di Sabah terus menunjukkan penurunan dengan 1,255 kes baharu dicatat hari ini, iaitu menurun sebanyak 101 kes berbanding semalam.

Katanya, angka berkenaan juga yang terendah dicatatkan di negeri itu sejak 10 Ogos lalu.

“Secara keseluruhan, pola penurunan kes di Sabah seiring dengan bilangan daerah yang merekodkan penurunan dengan statistik 18 daerah mencatatkan penurunan, lapan daerah mencatatkan peningkatan kes dan satu daerah, iaitu Sipitang, kekal dengan catatan sebagaimana semalam.

“Kota Kinabalu mencatatkan penurunan 44 kes dengan catatan 176 kes, begitu juga dengan kawasan bandar lain yang turut merekodkan penurunan kecuali Putatan, Kudat dan Tawau,” katanya ketika dihubungi, hari ini.

Masidi yang juga jurucakap negeri berkaitan Covid-19 berkata, antara daerah lain yang mencatatkan penurunan ketara ialah Pitas yang turun 66 kes, Lahad Datu (turun 51 kes), Papar (turun 26 kes), Sandakan (turun 26 kes), Tambunan (turun 22 kes), Kota Marudu (turun 22 kes), Tongod (turun 17 kes), Tenom (turun 14 kes), Penampang (turun 13 kes) dan Tuaran (turun 13 kes).

Katanya, daerah yang mencatatkan peningkatan ketara pula ialah Beluran (meningkat 69 kes), Kinabatangan (meningkat 64 kes), Putatan (meningkat 38 kes), Ranau (meningkat 37 kes) dan Kalabakan (meningkat 36 kes).

“Daripada 1,255 kes yang didaftar hari ini, 462 kes atau 36.82% adalah kes lewat daftar antara dua hingga tiga hari, 73 kes atau 5.82% lewat daftar empat hingga lima hari dan 63 kes atau 5.02% adalah kes yang berdaftar lewat melebihi lima hari.

“Saringan kontak rapat kekal penyumbang utama keseluruhan kes di Sabah hari ini dengan 602 kes atau 48.0%, saringan bergejala 357 kes atau 28.4%, 86 kes atau 6.9% daripada saringan kluster atau 81 kes atau 6.5% dari saringan bersasar dan 129 kes atau 10.3% melalui saringan lain-lain.

“Selain itu, terdapat 10 kes yang didaftarkan hari ini melibatkan OKT (orang kena tahan) atau banduan,” katanya.

Beliau berkata, daripada 1,255 kes yang berdaftar hari ini, 391 kes atau 31.16% adalah pesakit dalam Kategori 1, 800 kes atau 63.75% dalam Kategori 2, enam kes dalam Kategori 3, 10 kes dalam Kategori 4 dan 12 kes dalam Kategori 5 manakala 36 kes masih dalam siasatan. – FMT


Sabah kaji ambil alih SESB

KOTA KINABALU: Kerajaan Sabah akan menjalankan kajian berhubung kewajaran mengambil alih syarikat utiliti Sabah Electricity Sdn Bhd (SESB).

Ketua Menteri, Datuk Seri Mohd Shafie Apdal, berkata sebuah badan akan ditubuhkan merangkumi Kementerian Pembangunan Infrastruktur dan Jabatan Kerja Raya untuk melihat butiran SESB sebelum keputusan dapat dibuat.

“Saya bertemu dengan Menteri Tenaga, Teknologi, Sains, Perubahan Iklim dan Alam Sekitar, Yeo Bee Yin serta rombongannya bulan lalu dan mereka mencadangkan kerajaan negeri mengambil alih SESB.

“SESB mempunyai banyak liabiliti dan masalah, namun kerajaan negeri menyedari keperluan untuk meningkatkan keupayaan menarik pelabur ke negeri ini dengan memastikan bukan saja pekerja mencukupi, malah bekalan air dan elektrik yang konsisten,” katanya kepada media di bangunan Dewan Undangan Negeri (DUN) Sabah, hari ini.

Mohd Shafie berkata, beliau sendiri akan mengetuai kajian itu dan akan melihat statistik serta pilihan yang ada sebelum mengemukakan laporan tahun depan.

“Kita mahu ia menjadi keadaan menang-menang untuk kerajaan negeri dan Persekutuan serta Tenaga Nasional Berhad (TNB),” katanya.

Beliau menegaskan, perkara itu sama seperti isu pengurusan air di negeri ini yang memerlukan Kementerian Kewangan dan Peguam Negara mengkaji semula perjanjian konsesi air yang digambarkannya sebagai hanya menguntungkan ‘satu pihak’ dan tidak adil.

Sementara itu, kerajaan negeri berharap dapat menarik lebih banyak sektor swasta untuk membawa teknologi pengangkutan awam yang cekap termasuk bas dan sistem kereta api ringan (LRT).

“Kita memerlukan sektor swasta untuk menyokong kerana kerajaan negeri mempunyai bajet yang terhad,” katanya. – Berita Harian


COVID-19: 5,218 Kes Baharu Direkodkan Hari Ini

PUTRAJAYA: Kementerian Kesihatan (KKM) melaporkan 5,218 kes baharu Covid-19 dalam tempoh 24 jam lalu.

Ketua Pengarah Kesihatan, Dr Noor Hisham Abdullah berkata, angka terbaharu itu menjadikan jumlah jangkitan setakat ini 739,266 kes.

Selangor sekali lagi mencatatkan jangkitan tertinggi, iaitu sebanyak 1,989 kes, diikuti Negeri Sembilan (629), Kuala Lumpur (469), Sarawak (409), Perak (400), Sabah (258), Johor (243), Melaka (183), Pahang (111), Labuan (108), Kelantan (101), Pulau Pinang (88), Terengganu (23), Putrajaya (8) dan Perlis (5).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Yamani Hafez belum maklum tarikh angkat sumpah

KUALA LUMPUR: Yang Dipertua Dewan Rakyat, Datuk Mohamad Ariff Md Yusoff mengesahkan Yamani Hafez Musa masih belum memaklumkan kepada beliau tarikh untuk hadir mengangkat sumpah sebagai Ahli Parlimen Sipitan yang sah.

Ketika menjawab soalan wartawan NSTP menerusi WhatsApp hari ini adakah beliau sudah menerima surat atau makluman rasmi daripada Yamani Hafez mengenai alasannya belum mengangkat sumpah, Mohamad Ariff menjawab ringkas ‘belum’.

Bagaimanapun, Mohamad Ariff menyatakan anak bekas Ketua Menteri Sabah, Tan Sri Musa Aman itu mempunyai tempoh selama enam bulan bermula 16 Julai lalu, iaitu hari pertama Dewan Rakyat memulakan mesyuaratnya.

“Berdasarkan Perkara 59 Perlembagaan, Ahli Parlimen yang gagal mengangkat sumpah dalam tempoh enam bulan mulai daripada tarikh Dewan Rakyat mula bersidang berkemungkinan akan hilang kelayakan,” katanya.

Pada tarikh itu, seramai 220 daripada 222 Ahli Parlimen mengangkat sumpah jawatan mereka di Dewan Rakyat pada hari pertama Mesyuarat Pertama Penggal Pertama Parlimen ke-14.

Dua Ahli Parlimen yang tidak hadir adalah Tan Sri Muhyiddin Yassin dan Yamani Hafez.

Bagaimanapun, Muhyiddin yang juga Menteri Dalam Negeri, mengangkat sumpah sebagai Ahli Parlimen Pagoh pada 14 Ogos lalu.

Muhyiddin tidak menyertai Ahli Parlimen lain yang mengangkat sumpah pada 16 Julai lalu berikutan bercuti sakit selama sebulan.

Bermakna, Yamani Hafez, 39, yang juga bekas Ketua Pemuda UMNO Sabah mempunyai tempoh sehingga Januari depan untuk mengangkat sumpah sebagai Ahli Parlimen.

Beliau sebelum ini dikatakan ‘menghilangkan diri’ kerana menemani bapanya ke London yang mendakwa mendapatkan rawatan di sana.

Susulan itu, muncul gesaan yang meminta beliau mengosongkan kerusi Parlimen itu jika tidak berminat untuk berkhidmat kepada rakyat di kawasan berkenaan.

Mesyuarat Kedua, Penggal Pertama, Parlimen Ke-14 akan bermula Isnin ini sehingga 11 Disember.


Bayaran BSH Fasa Ke-3 Dibuat Sebelum Akhir Julai Ini

KUALA LUMPUR: Bayaran Bantuan Sara Hidup (BSH) bagi Fasa 3 melibatkan penerima bukan di kawasan pedalaman di Semenanjung, Sabah dan Sarawak akan dibuat sebelum akhir Julai ini.

Menteri Kewangan, Tengku Datuk Seri Zafrul Abdul Aziz berkata, implikasi kos bagi Fasa 3 bayaran BSH itu adalah sebanyak RM3 bilion yang melibatkan seramai 5 juta penerima iaitu masing-masing 3.8 juta isi rumah dan 1.2 juta individu bujang.

“Penerima kategori isi rumah yang menerima bantuan sebanyak RM600 akan menerima tambahan bantuan RM120 bagi setiap anak (bawah 18 tahun) dengan maksimum empat orang anak.

“Sebagai contoh, isi rumah berpendapatan kurang RM2,000 dengan empat anak akan mendapat RM1,080,” katanya dalam kenyataan media Laporan Ke-11 Unit Pelaksanaan dan Koordinasi Stimulus Ekonomi Antara Agensi Nasional (Laksana) bagi Pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (Penjana), hari ini.

Tengku Zafrul berkata, seperti diumumkan sebelum ini, pelaksanaan pembayaran secara tunai Bantuan Prihatin Nasional (BPN) serta fasa kedua dan ketiga BSH 2020 bagi kawasan pedalaman Sabah dan Sarawak (tiada akaun bank) akan bermula pada 1 hingga 31 Julai, 2020 yang diselaraskan Perbendaharaan Malaysia Sabah (PMSabah) dan Perbendaharaan Malaysia Sarawak (PMSarawak).

“Usaha ini bakal memanfaatkan 53,325 penerima dengan implikasi kewangan sebanyak RM28.7 juta,” katanya.

Mengulas program i-Lestari KWSP, beliau berkata sebanyak 4.34 juta permohonan telah diluluskan dengan pengeluaran berjumlah RM2.17 bilion sebulan sehingga 26 Jun lepas.

Beliau menegaskan kerajaan tidak memandang ringan aspek keselamatan sosial rakyat dan bantuan pakej Prihatin dan Penjana disasarkan untuk membantu dalam jangka masa pendek.

“Kerajaan akan memantau rapat situasi semasa untuk mencari jalan penyelesaian yang mampan untuk jangka masa sederhana dan panjang,” katanya.

Tengku Zafrul berkata, setakat 26 Jun lepas, permohonan Dana Pinjaman Mudah PKS (Perusahaan Kecil dan Sederhana) yang telah diluluskan oleh bank-bank tempatan dan disetujuterima PKS terbabit adalah RM8.4 bilion yang akan memberi manfaat kepada 19,539 kelompok terbabit.

Bagi Skim Kredit Mikro Bank Simpanan Nasional, sebanyak 7,577 permohonan daripada peniaga mikro telah diluluskan dengan nilai RM260.6 juta manakala sejumlah 25,071 permohonan program Tekun Nasional diluluskan yang bernilai RM191.50 juta, katanya.

Menurutnya, bagi Penjana di bawah program MY30, kerajaan telah memperuntukkan RM200 juta membabitkan penggunaan tanpa had dengan bayaran RM1 sehari selama 30 hari bagi semua pengangkutan rel Transit Aliran Ringan (LRT), Transit Aliran Massa (MRT), KL Monorail dan perkhidmatan bas BRT, Bas RapidKL dan Bas Pengantara MRT di Lembah Klang.

“Setakat 28 Jun 2020, sebanyak 66,692 pas telah terjual manakala subsidi kerajaan bagi pas-pas ini bernilai RM11.3 juta,” katanya.

Beliau berkata, bagi program subsidi upah ditambahbaik dengan peruntukan RM5.3 bilion, pekerja sektor pelancongan dan sektor terlarang beroperasi sepanjang tempoh Perintah Kawalan Pergerakan Bersyarat yang diberi cuti tanpa gaji adalah layak menerima kemudahan itu dengan syarat ia diterima secara langsung.

Selain itu, Tengku Zafrul berkata, Penjana Kerjaya telah dilancarkan di bawah Penjana bagi membantu perniagaan dan rakyat yang terkesan oleh krisis koronavirus (Covid-19) membabitkan peruntukan sebanyak RM1.5 bilion yang bermula 15 Jun lepas.

“Program ini bertujuan untuk merangsang penjanaan pekerjaan dan bagi membantu pencari kerja daripada golongan tertentu yang mencari peluang pekerjaan,” katanya.

Menurutnya, kerajaan juga memperuntukkan sebanyak RM108 juta bagi bantuan sosial golongan mudah terjejas di bawah Kementerian Pembangunan Wanita, Keluarga dan Masyarakat dengan lebih 28,000 pendaftaran baharu telah diterima bagi ibu tunggal setakat 25 Jun lepas.

“Bagi tujuan ini, maklumat diterima itu sedang disemaksilang dan tarikh bayaran bantuan secara sekali sebanyak RM300 akan diumumkan dalam masa terdekat,” katanya.

Malah, tempoh pendaftaran terbabit masih dibuka sehingga 31 Oktober 2020, kata beliau. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Lapor SPRM ADUN Sebatik Keluar Parti

KOTA KINABALU: Warisan meneruskan usaha untuk ADUN Sebatik, Hassan A Gani Pg Amir mengosongkan kerusinya dengan membuat laporan kepada Suruhanjaya Pencegahan Rasuah Malaysia (SPRM).

Timbalan Ketua Pemudanya, Ismail Ayub berkata, partinya mahu agensi anti-rasuah itu menyiasat sebab Hassan meninggalkan Warisan, walaupun selepas menandatangani dan melafaz ikrar kesetiaan kepada parti itu.

Ismail berkata, Hassan secara terbuka menandatangani sejumlah dokumen, termasuk surat peletakan jawatan menyatakan beliau akan mengosongkan kerusinya jika meninggalkan Warisan untuk menyertai parti lain.

“Beliau menandatangani semua dokumen ini tanpa sebarang paksaan atau tekanan dan melafaz ikrar kesetiaan kepada Warisan yang dirakamkan dalam video,” katanya selepas membuat laporan di pejabat SPRM di Likas.

Tetapi kemudiannya, beliau berkata, Hassan mendakwa beliau terpaksa menandatangani dokumen itu kerana mahu menjadi calon pilihan raya Warisan bagi kerusi Sebatik di pantai timur Sabah.

“Jika anda lihat video itu, kami tidak nampak sebarang petunjuk beliau dipaksa atau diugut menandatangani dokumen itu.

“Jadi, kami mempersoalkan kenyataannya mengatakan beliau terpaksa berbuat demikian. Kami di sini untuk melindungi mandat pengundi Sebatik, yang bukan diberikan kepada Hassan, tetapi untuk Warisan.”

Ismail berkata, mereka menyerahkan dokumen dan bahan berkaitan kepada SPRM, termasuk video Hassan melafaz ikrar.

“Kami akan serahkan kepada SPRM untuk menyiasat dan mengambil tindakan lanjut.

“Di pihak kami, kami akan menunggu arahan daripada pucuk pimpinan Warisan dan Setiausaha Agung, Loretto Padua Jr serta parti itu akan meneruskan langkahnya melalui kaedah undang-undang.”

Katanya, parti itu menghormati keputusan Speaker DUN Sabah, Kadzim M Yahya menolak surat peletakan jawatan Hassan yang ditandatangani terlebih dahulu.

“Pada masa sama, kami mempunyai hak undang-undang untuk menyelesaikan perkara itu.”

Terdahulu, Warisan tidak berputus asa, walaupun selepas Kadzim menolak surat peletakan jawatan yang ditandatangani Hassan lebih awal, dengan Loretto berkata, parti itu akan mengambil tindakan undang-undang untuk memaksa speaker menerima surat peletakan jawatan wakil rakyat terbabit.

Loretto berkata, peguam parti itu mempunyai dokumen yang jelas menunjukkan Hassan bersetuju meletak jawatan jika keluar parti, serta beliau menandatangani surat setia kepada Warisan secara sukarela.

Kadzim berkata, beliau tidak dapat menerima surat ditandatangani Hassan kerana ia “tidak efektif” di bawah undang-undang.

Peguam lain berkata, surat itu tidak boleh dilaksanakan kerana ia melanggar kebebasan berpersatuan yang dijamin di bawah Perlembagaan Persekutuan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat Kes Tertinggi Perceraian Anak Tempatan Dan Warga Asing

SANDAKAN: Wanita tempatan di Sabah dinasihat untuk memastikan lelaki warga asing yang bakal dikahwini memiliki dokumen lengkap dan masuk secara sah ke negeri ini bagi mengelak anak berdepan masalah kerakyatan.

Peringatan itu diberikan peguam, Noor Azah Abdul Rahman yang menjelaskan banyak kes diterima membabitkan perkahwinan warga tempatan di negeri ini dengan warga asing pemegang pas kerja sementara.

Berdasarkan statistik Jabatan Kehakiman Mahkamah Syariah, sebanyak 4,503 kes perceraian antara warga tempatan dan warga asing bagi tahun 2014 hingga 2016 dengan Sabah merekodkan jumlah tertinggi iaitu 1,067 kes.

“Kebanyakan kes perceraian kita terima disebabkan suami tidak beri nafkah kepada isteri dan anak, berlaku penderaan, suami dipenjarakan, suami penagih dadah, kaki pukul atau suami lari pulang ke negara asal meninggalkan isteri dan anak begitu saja.

“Dalam undang-undang, pemegang pas lawatan kerja sementara tidak boleh berkahwin dengan warga tempatan dan kalau mahu berkahwin, perlu pulang ke negara asal dan datang semula selepas enam bulan melalui cara yang sah,” katanya.

Beliau berkata demikian ketika ditemui selepas menyampaikan ceramah mengenai perkahwinan dengan warga asing dalam Program Seminar Kesejahteraan Rakyat dan Undang-undang anjuran Jabatan Hal Ehwal Wanita Sabah (JHEWA) di dewan Projek Perumahan Rakyat (PPR) Batu Sapi, di sini, hari ini.

Program itu disertai kira-kira 100 penduduk sekitar Batu Sapi.

Noor Azah menjelaskan perkahwinan dengan warga asing yang masuk secara haram ke negeri ini akan menyebabkan mereka berdepan kesukaran mendapatkan sijil nikah dan taraf kerakyatan anak yang bakal lahir, sehingga menyebabkan anak menjadi bukan warganegara, biarpun seorang daripada pasangan adalah warga tempatan.

“Paling penting, jika masuk (ke Sabah) secara sah, kahwin secara sah, anak mereka juga akan dapat hak pendidikan yang sama seperti rakyat tempatan,” katanya.

JHEWA juga menyediakan khidmat krisis guaman rumah tangga dan setakat ini, sambutan di negeri ini adalah menggalakkan dengan kira-kira 200 kes sudah dikendalikan jabatan itu sejak ia diperkenalkan.

Biarpun ramai yang datang mendapatkan khidmat itu, jelasnya, tapisan terpaksa dibuat susulan jumlah peruntukan yang terhad untuk membantu mengendalikan kes dihadapi wanita serta melaksanakan program kesedaran.


Saksikan Kemunculan Fenomena Super Flower Moon Jam 7.18 Malam Esok

Kemunculan fenomena bulan purnama gergasi atau Super Flower Moon untuk kali keempat dan terakhir kalinya buat tahun ini.

Fenomena bulan purnama sepenuhnya itu dijangka akan muncul pada Khamis, 7 Mei, ini pada jam 7.18 malam (waktu Malaysia) iaitu apabila bulan mula mendekati garisan cakerawala.

Menurut kenyataan National Aeronautics and Space Administration (NASA), fenomena ini akan mula dapat dilihat bermula Selasa sehingga Jumaat, 8 Mei.

Pada Mac lalu, warga dunia telahpun melihat kemunculan Supermoon yang dikenali sebagai Worm’s Moon dan diikuti Pink Moon pada April.Namun, perbezaan Super Flower Moon ialah ia akan kelihatan 14 peratus lebih besar dan 30 peratus lebih terang daripada bulan purnama biasa.

Supermoon atau bulan purnama gergasi ini juga memiliki nama-nama lain seperti Bulan Tanam Jagung (Corn Planting Moon) dan Bulan Susu (Milk Moon).

Lebih menarik lagi, Super Flower Moon ini juga dikenali sebagai Bulan Festival Wesak bersempena dengan kelahiran Gautama Buddha serta permulaan musim bunga yang subur.

Istilah “Supermoon” berasal dari seorang pakar astrologi, Richard Nolle pada tahun 1979. Ia merujuk kepada bulan baru atau bulan purnama yang tercipta pada 90 peratus perigee, atau titik kedudukan antara bumi dan orbit yang tertentu.

Fenomena ini berlaku apabila bulan mendekati Bumi pada jarak sekitar 360,000 kilometer. Dengan itu, bulan akan kelihatan lebih besar dan terang daripada biasa.

Jangan lepaskan peluang untuk menyaksikan fenomena Supermoon ini pada minggu ini. Kemunculan Supermoon yang seterusnya pula dijangka pada 27 April 2021 dan 26 Mei 2021.


WARISAN Tutup Pintu Kepada Bekas Wakil Rakyat Yang Berpaling Tadah

LABUAN: Parti Warisan Sabah (WARISAN) menutup rapat pintu kepada bekas wakil rakyatnya yang telah berpaling tadah, untuk bertanding semula dalam Pilihanraya Umum Negeri (PRN) ke-15.

Ketua Penerangan WARISAN, Datuk Dr. Yusof Yacob, berkata pucuk pimpinan parti tidak berkompromi dengan pemimpin yang tiada pendirian, sebaliknya akan menampilkan muka baharu untuk bertanding mempertahankan kerusi yang dikuasai sebelum ini.

“Pemimpin yang lebih mementingkan habuan wang ringgit serta mudah dijual beli tidak akan ada tempat dalam WARISAN,” katanya ketika menyampaikan ceramah politik sempena Program Jelajah parti itu di sini kelmarin.

Ahli Parlimen Labuan, Datuk Rozman Isli, turut hadir pada mjlis bersama ahli-ahli jawatankuasa bahagian sayap Wira, Wanita dan Wirawati serta ketua-ketua cawangan Warisan Labuan.

Apa yang berlaku minggu lalu, katanya, di mana ramai wakil-wakil rakyat melompat meninggalkan parti kerajaan setelah `dibeli’ dan dijanjikan pelbagai jawatan menarik, jelas telah membelakangkan kehendak rakyat.

“Mereka meraih habuan lumayan setelah menjual diri, tapi rakyat yang mereka wakili dapat apa?” tanyanya, sambil mendapat tepukan gemuruh dari ahli-ahli parti yang hadir.

Beliau mendakwa percubaan menggulingkan kerajaan yang diketuai bekas Ketua Menteri Sabah Tan Sri Musa Aman minggu lalu merupakan agenda dirancang rapi Kerajaan Pusat.

Menteri Luar, Datuk Hamzah Zainudin dan Setiusaha Politik kepada Perdana Menteri, Datuk Nardim merupakan perancang utama dalam konspirasi politik hingga berlakunya wakil rakyat kerajaan melompat menyokong Musa yang kemudiannya mendorong Ketua Menteri Sabah, Datuk SeriPanglima Shafie bin Apdal membubarkan Dewan Undangan Negeri pada 29 Julai lalu.

Mengenai pemilihan bakal calon WARISAN pada PRN ke-15 kali ini, Dr. Yusof berkata ianya akan diperhalusi sebaik mungkin bagi memastikan bakal calon baharu mempunyai integriti yang tinggi serta memiliki taat serta kepada parti.

Wakil-wakil rakyat yang tamak untuk dapat habuan wang ringgit demi kelangsungan poket sendiri tidak akan mendapat kepercayaan daripada mana-mana parti politik, malah tindakan jijik mereka akan sentiasa terpahat di hati rakyat Sabah.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


BN Sabah Sokong Darurat Di Bugaya

KOTA KINABALU: Barisan Nasional (BN) Sabah mengalu-alukan proklamasi darurat di kawasan Dewan Undangan Negeri (DUN) Bugaya bagi menangguhkan pilihan raya kecil (PRK) kawasan itu.

Pengerusinya, Datuk Seri Bung Moktar Radin, berkata keputusan itu tepat dan sesuai dengan keadaan ketika ini berikutan penularan pandemik COVID-19.

“BN dan UMNO Sabah menjunjung kasih atas perkenan Yang di-Pertuan Agong mengisytiharkan proklamasi darurat di DUN Bugaya bagi mengelak PRK yang dijadualkan bulan depan,” katanya, di sini, hari ini.

Bung Moktar yang juga Ketua UMNO Sabah sebelum ini mengumumkan keputusan BN dan UMNO Sabah untuk tidak meletakkan calon bagi PRK DUN Bugaya jika PRK itu diteruskan.

Beliau menambah, pengisytiharan darurat adalah tindakan yang perlu supaya tidak memburukkan lagi krisis kesihatan dan mengelak kehilangan lebih banyak nyawa.

Yang di-Pertuan Agong, Al-Sultan Abdulllah Ri’ayatuddin Al-Mustafa Billah Shah, hari ini berkenan mengisytiharkan darurat di Parlimen Gerik, Perak dan DUN Bugaya, Sabah bagi mengelak PRK sebagai langkah proaktif membendung COVID-19.

Perkara itu dimaklumkan Perdana Menteri, Tan Sri Muhyiddin Yassin, dalam satu kenyataan media yang dikeluarkan hari ini menyatakan baginda berpuas hati bahawa ada keperluan mengisytiharkan Proklamasi Darurat di dua kawasan berkenaan.

Pengisytiharan itu berdasarkan Fasal (1) Perkara 150 Perlembagaan Persekutuan bagi memahsyurkan Ordinan Darurat (Kuasa-Kuasa Perlu)(No 2) 2020 Sn Ordinan Darurat (Kuasa-Kuasa Perlu) (No 3) 2020 di bawah Fasal (2B) Perkara 150 Perlembagaan Persekutuan.

Sebelum ini, Suruhanjaya Pilihan Raya (SPR) menetapkan PRK Parlimen Gerik, Perak dan DUN Bugaya diadakan secara serentak, pada 16 Januari 2021.

PRK Bugaya perlu diadakan berikutan kematian Ahli Dewan Undangan Negeri (ADUN) kawasan itu, Datin Manis Muka Mohd Darah dari Parti Warisan Sabah (WARISAN) yang meninggal dunia akibat masalah buah pinggang di Hospital Gleneagles, Kota Kinabalu, pada 17 November lalu.

Manis Muka, 65, mempertahankan kerusi DUN Bugaya pada Pilihan Raya Negeri (PRN) Sabah, 26 September lalu dengan majoriti 6,005 undi, mengatasi enam pencabarnya.

Proklamasi darurat sebelum ini disytiharkan di Parlimen Batu Sapi bagi mengelak PRK kawasan itu yang dijadualkan pada awal Januari depan berikutan kematian penyandangnya, Datuk Liew Vui Keong, juga daripada WARISAN. – BH Online


10 Daerah Di Sabah Dilanda Demam Babi Afrika

KOTA KINABALU: Sepuluh daerah di Sabah dilanda wabak demam babi Afrika (ASF) setakat ini, dengan kes terbaru dikesan di daerah pedalaman Nabawan.

Daerah lain yang sebelumnya terjejas termasuk Pitas, Kota Marudu, Beluran, Telupid, Kinabatangan, Sandakan, Lahad Datu, Tawau dan Tongod.

Timbalan Ketua Menteri Jeffrey Kitingan berkata, setakat ini sekurang-kurangnya satu kes ASF telah dilaporkan di Nabawan.

Kitingan, yang juga menteri pertanian dan perikanan negeri, berkata pada 18 April, sejumlah 169 babi liar telah disahkan positif ASF.Powered by Streamlyn

“Di samping itu, kami telah memusnahkan 398 babi yang diternak, sementara 535 yang lain mati akibat penyakit itu,” kata beliau dalam kenyataan di sini hari ini.

“Jabatan (Perkhidmatan Veterinar) telah melaksanakan 234 kempen kesedaran di 14 daerah, bukan saja untuk mendidik masyarakat mengenai penyakit ini, tetapi juga untuk menekankan usaha kerajaan agar ia tidak menular ke daerah lain.

“Walaupun Sandakan telah diisytiharkan sebagai daerah wabak ASF, penyakit ini tidak merebak ke kawasan penternakan babi utama di daerah ini.”

Meskipun demikian, Kitingan berkata, pihaknya telah melaksanakan peraturan baharu untuk melindungi penternakan babi komersial, termasuk permit khas yang dikeluarkan oleh Jabatan Perkhidmatan Veterinar negeri bagi membolehkan babi hidup dan produk babi dipindahkan dari satu daerah ke daerah lain.

Menurut SOP baharu untuk mengawal ASF itu, mana-mana kedai menjual daging babi yang didapati dijangkiti virus akan ditutup selama satu hari untuk proses dekontaminasi.

Produk daging babi hanya akan dijual setelah kawasan tersebut diisytiharkan bebas daripada penyakit.

Selain itu, ladang babi yang disyaki menjadi sumber babi yang dijangkiti akan dikuarantin sehingga tujuh hari.

“Sekali lagi, saya ingin meyakinkan pengguna bahawa, walaupun virus ini membawa maut kepada babi, virus ini sama sekali tidak membahayakan manusia,” kata Kitingan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengumuman Perdana Menteri Mengenai Pakej Bantuan Khas Jam 4 Petang Ini

KUALA LUMPUR: Perdana Menteri, Tan Sri Muhyiddin Yasin akan mengumumkan pakej bantuan khas kepada rakyat petang ini.

Pakej bantuan terbaru yang akan diumumkan pada jam 4 petang ini, dijangka tertumpu kepada usaha untuk membantu meringankan beban kumpulan sasar dalam mendepani impak Perintah Kawalan Pergerakan (PKP) 2.0.

Tahun lalu, ketika PKP pertama kali dilaksanakan, Muhyidin mengumumkan beberapa inisiatif membantu rakyat termasuk tiga langkah iaitu moratorium bayaran balik pinjaman selama enam bulan, penyusunan baki kad kredit serta penstrukturan semula pinjaman perniagaan.

Selain itu, Bantuan Prihatin Nasional (BPN) iaitu pemberian tunai berjumlah keseluruhan lebih RM7 bilion kepada rakyat juga diagihkan membabitkan 10.6 juta penerima termasuk kumpulan B40, M40 serta individu bujang.

Program Subsidi Upah juga diperkenalkan bagi menampung syarikat yang berdepan masalah aliran tunai, selain bagi mengelak pemberhentian pekerja, disamping inisiatif Geran Khas PRIHATIN (GKP) berjumlah RM3,000 kepada setiap usahawan.

Selain itu, kerajaan juga mengumumkan beberapa inisiatif bantuan kewangan tambahan menerusi Kumpulan Wang Simpanan Pekerja (KWSP) di bawah program i-Lestari serta i-Sinar yang masih berjalan ketika ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Sandakan Tahan Lima Kapal Ikan Menunda Di Kawasan Larangan

SANDAKAN : 10 Mac 2019 (Ahad) – Pasukan Polis Marin Sandakan telah berjaya menahan lima buah kapal nelayan selepas dikesan menjalankan aktiviti menunda ikan di kawasan kurang dua batu nautika dari persisir pantai berhampiran perairan Sungai Asam, Kuala Sungai Kelibong dan Kuala Sungai Pitas Kinabatangan dekat sini pada antara jam 4.00 hingga 5.30 petang semalam.

Komander Pasukan Polis Marin Wilayah 4 Sabah, ACP Hj Mohamad Pajeri Bin Ali, berkata ‘Menerusi operasi ‘Ops Pensura’ yang dijalankan, kapal-kapal nelayan tersebut didapati sedang menjalankan aktiviti memukat tunda di kawasan kurang 2 batu nautika dari pantai. Menurutnya lagi, semasa botronda PSC 13 menjalankan tugas operasi di perairan Kinabatangan telah mengesan kapal-kapal nelayan ini sedang leka menjalankan aktiviti menunda”.

“Dua juragan warganegara Malaysia dan tiga lagi juragan warga Indonesia berumur antara 44-54 tahun beserta anak kapal ditahan bersama lima kapal tunda serta hasil tangkapan iaitu lebih kurang 1,480 kilogram udang bernilai RM44,400.00 dan 1,210 kilogram ikan pelbagai jenis bernilai RM12,100.00. Nilai rampasan termasuk jumlah dikompaun berjumlah RM59,000.00.

Tangkapan dan rampasan dibawa ke Markas Operasi Pasukan Polis Marin Sandakan untuk tindakan lanjut dan kes disiasat mengikut Seksyen 8 Akta Perikanan 1985. Tambahnya lagi, bagi kesalahan pertama , pemilik kapal akan dikompaun sebanyak RM500.00, kesalahan kedua RM1,000.00 dan kesalahan ketiga RM1,500.00 dan sekiranya kesalahan berulang lesen boleh dibatalkan dan kapal akan disita. – Pasukan Polis Marin W4 Sabah


Pemancing Ditemui Lemas, Bot Karam Dipukul Ombak

TUARAN: Pemancing yang dilaporkan hilang pagi tadi selepas bot dinaiki bersama tiga rakan karam dipukul ombak di muara Sungai Kampung Bolong, di sini, ditemukan lemas.

Mayat Manji Baka, 50, yang juga pemandu serta pemilik bot fiber itu ditemui orang awam kira-kira 300 meter dari lokasi bot dipercayai karam.

Ketua Polis Daerah Tuaran, Deputi Superintendan Mohd Hamizi Halim berkata, mangsa ditemui dalam keadaan tidak memakai jaket keselamatan.

Katanya, berdasarkan keterangan rakan mangsa, mereka bergerak dari jeti Kampung Simpangan seawal jam 8 pagi untuk memancing.

“Namun, sebaik tiba di muara Sungai Kampung Bolong, bot dinaiki mereka dipukul ombak sebanyak tiga kali dan menyebabkan bot merempuh beting pasir lalu terbalik dan karam.

“Tiga rakan mangsa berjaya menyelamatkan diri masing-masing dengan berenang sehingga ke persisiran pantai namun seorang lelaki hilang sebelum ditemui jam 5.28 petang tadi,” katanya.

Menurutnya, orang awam kemudiannya menghantar mangsa ke hospital Tuaran sebelum disahkan meninggal dunia.

“Bedah siasat dijalankan bagi mengetahui punca sebenar,” katanya.

Pada jam 9.23 pagi tadi, operasi mencari dan menyelamat (SAR) dijalankan bagi mengesan mangsa di keluasan lima batu nautika persegi dari lokasi akhir mangsa dipercayai hilang. – HMetro


Satu Maut 41 Selamat Bas Ekspress Bertembung Hilux Di Jalan Ranau-Sandakan

RANAU; 17 SEPTEMBER 2019 (Selasa) – Seorang lelaki maut selepas pacuan empat roda dinaikinya bertembung dengan sebuah bas express membawa penumpang di Kampung Segindai Jalan Ranau-Sandakan, semalam.

Mangsa dikenali Ramesh A/L Rasaiah, 50 tahun, disahkan maut ditempat kejadian.

Balai Bomba Penyelamat (BBP) Ranau menerima panggilan kecemasan pukul 10.22 malam menerusi talian MERS 999 dan seterusnya respon ke tempat kejadian sejauh 34 kilometer dengan 2 jentera diketuai PB Norazly Mohd Nauth bersama 4orang anggota.

Menurut Ketua Operasi, kemalangan melibatkan sebuah Bas Express membawa 41 orang penumpang dari Kota Kinabalu menuju ke Daerah Semporna didapati telah bertembung dengan sebuah pacuan empat roda yang datang dari arah bertentangan.

Bagaimanapun, kesemua penumpang bas express berkenaan tidak mengalami sebarang kecederaan, Namun seorang pemandu bas mengalami kecederaan ringan dan diberikan rawatan awal oleh pasukan EMRS seterusnya dikejarkan ke hospital oleh pihak Ambulan.

Mayat mangsa yang didapati tersepit di dalam pacuan empat roda berjaya dikeluarkan Pasukan Bomba dan disahkan meninggal dunia oleh pegawai perubatan dan diserahkan kepada pihak polis untuk tindakan lanjut.

Sementara itu, seorang lagi mangsa lelaki menaiki pacuan empat roda, 29 tahun turut dilaporkan cedera ringan. Operasi di ditamatkan pukul 11.40 malam.